ОИЛА МУСТАҲКАМЛИГИ – ТУРМУШ ОБОДЛИГИ ГАРОВИ 2013, 1-сон\nСиз шу ердасиз: Бош сахифа Маданий ҳаёт ОИЛА МУСТАҲКАМЛИГИ – ТУРМУШ ОБОДЛИГИ ГАРОВИ 2013, 1-сон\nЯратилган куни 28.08.2015 11:03 | | | Кўрилган: 720\nОИЛА МУСТАҲКАМЛИГИ – ТУРМУШ ОБОДЛИГИ ГАРОВИ\nХалқимиз азал-азалдан ота-онага, оилага чуқур ҳурмат ва эҳтиром кўрсатиб келган. У муҳаббат, садоқат, ишонч устунлари эвазига қуриладиган мустаҳкам қўрғон, жамият таянчидир. Албатта, миллатга хос барча эзгу амаллар, анъаналар, аввало, оилада шаклланади. Президентимиз томонидан 2012 йилнинг юртимизда “Мустаҳкам оила йили”, унга ҳамоҳанг тарзда жорий йилнинг “Обод турмуш йили” деб эълон қилиниши замирида миллий қадриятларимизни асраш, аҳолининг турмуш фаровонлигини ўстириш, демакки, жамият равнақини таъминлаш вазифаси туради. Ана шундай ислоҳотларнинг амалий кўриниши сифатида ЎзКОЖ МБ, “Маҳалла” хайрия жамоат фонди ҳамда “Камолот” ёшлар ижтимоий ҳаракати марказий кенгаши ҳамкорлигида тизимимизда 35 ёшгача бўлган кўриш ногиронлари ўртасида “Энг намунали ёш оила” кўрик-танлови уюштирилди. Бундан кўзланган мақсад кўзи ожизлар оилаларининг турмуш тарзи билан яқиндан танишиш, уларнинг билим ва иқтидорларини намойиш этишларига имкон яратиш, оилавий муносабатларини мустаҳкамлаш, ватанга, ота-онага, фарзандларга нисбатан эзгуликка йўғрилган туйғуларини, яшашга бўлган интилишларини кучайтиришдан иборат. Шунингдек, мазкур танлов ўз олдига кундалик ҳаётда юзага келадиган муаммоларни енгиб ўтишда кўриш имконияти чекланган шахсларни иродали, матонатли бўлишга ундаш, уларнинг касбий фаолият, рўзғор юритиш борасидаги иш тажрибаларини жамоатчиликка тарғиб қилиш, яшаш жойларида, маҳаллаларда ижтимоий фаолликларини ошириш каби қатор вазифаларни қўйгани билан ҳам аҳамиятлидир. Дастлаб Қашқадарё, Бухоро, Наманган ВБлари томонидан ташкиллаштирилган минтақавий босқичда Қорақалпоғистон Республикаси, вилоятлар ва Тошкент шаҳри вакиллари уч гуруҳга бўлинган ҳолда белгиланган шартлар асосида ўзаро беллашдилар.\nРеспубликамиз Конститутциясининг 20 йиллиги ҳамда Халқаро ногиронлар куни арафасида Янгийўл сиҳатгоҳида ушбу анъанавий кўрик-танловнинг республика босқичи бўлиб ўтди. Унда минтақавий турда ғолибликка эришган қашқадарёлик Фарҳод ва Ферузахон Тошпўлатова, бухоролик Дилшод Аҳмедов ва Манзурахон Тошева, Тошкент вилоятидан Исломжон ва Хуршидахон Исмоилова ҳамда андижонлик Нурматжон Аҳмедов ва Марғубахон Ёқубовалар жуфтлиги турли соҳаларга оид билимлари, оила, уй-рўзғор, санъат бобидаги кўникма ва иқтидорларини намойиш этдилар. Танловнинг биринчи шартида иштирокчи оилалар ўзлари ҳақида қисқача маълумот бериб, бир-бирларини ҳаётда қандай топганликларига оид тафсилотларни реал воқеликка асосланган ҳолда қизиқарли тарзда ҳикоя қилдилар. Хусусан, қашқадарёлик Тошпўлатовлар жуфтлиги жамият мутасаддилари воситачилигида танишиб, оила ришталарини боғлаганликларига доир жараёнларни бошдан-оёқ шеърий йўсинда баён этиб, томошабинлар олқишига сазовор бўлишди. Бухоролик оила соҳиблари мактаб давриданоқ бир-бирига кўнгил қўйганликлари ва бу охир-оқибат, мустаҳкам қалб қўрғонининг қурилишига замин яратганлигини тўлқинланиб сўзлаб бердилар. Шунингдек, улар турмуш қуриш остонасида қайнонанинг бўлажак келинини синаш жараёнида кечган қизиқарли, шу билан бирга ҳаяжонли онларни ёдга олдилар. Тошкент вилоятидан Исмоиловлар оиласининг чиқишларида жиддий, ҳаётий ҳодисаларга тўхталинмай, икки ёшнинг танишуви асносидаги битта қизиқарли воқеага урғу берилди, холос. Андижонлик иштирокчилар эса жамият корхонасидаги фаолият чоғида бир-бирларини яқиндан ўрганиб, турмуш қурганликларини кичик саҳна кўриниши орқали ёритишга ҳаракат қилдилар.\nНавбатдаги шарт оилавий муносабатлар, фарзанд тарбияси, уй-рўзғор ишларига доир, шунингдек, иштирокчиларнинг фикрлаш даражаси, зеҳний имкониятларини синашга қаратилган савол-жавоблардан иборат бўлди. Бунда деярли барча қатнашчилар фуқароларнинг никоҳдан ўтиш, икки ёшгача болалар нафақасини олиш шартлари, рўзғор тутиш тартиб-қоидаларига тегишли саволларга жавоб қайтариб, қолаверса, мантиқий жумбоқларга тўғри ечим топиш билан бу борада етарли билим ва малакага эга эканликларини исботладилар. Аммо андижонлик вакиллар ота-она ҳамда фарзанд зиммасидаги бурч ва мажбуриятларни ҳуқуқий жиҳатдан асослаб бера олмаган бўлсалар, қашқадарёлик Тошпўлатовлар оиласи кўзи ожиз шахслар бола тарбиялашда эътибор қаратиши зарур бўлган маънавий омилларга тўхталишмади.\nУй-рўзғор ишларини бажаришга йўналтирилган “Амалий топшириқ” шартида эркаклар маиший жиҳозларнинг электр вилкаларига сим улаш, аёллар эса шим дазмоллаш борасида ўз тажрибаларини кўрсатдилар. Ушбу шарт бўйича ҳар бир номзод алоҳида баҳоланар экан, қашқадарёлик вакиллар ҳамда Тошкент, андижонлик оила соҳибалари берилган топшириқни аъло даражада уддалаб, энг юқори натижани қўлга киритдилар. Қолган иштирокчиларда эса иккала вазифани бажаришда уддабуронлик, тезкорлик етишмади.\nСўнгги шартда қатнашчилар ижтимоий ҳаётда, оилалар муҳитида учраётган оғриқли ҳолатлар, жиддий, оилавий муаммоларни акслантирувчи саҳна кўринишларини намойиш этдилар. Бунда уларнинг ижрочилик маҳорати, танлаган мавзулари ҳаётийлигига алоҳида эътибор қаратилди. Айни шарт бўйича Тошпўлатовлар оиласи бугунги кунда айрим ўзбошимча аёлларнинг фарзандларини тарбиялаш ўрнига кўча-кўйда хандон юриши, оқибатда уларнинг зиммасидаги вазифаларни эркаклар бажараётгани хусусидаги долзарб муаммони ёритишга уриндилар. Ушбу саҳнавий талқинда образларни гавдалантириш маҳорати етишмади. Бухоролик вакиллар тайёрлаб келган кичик саҳна кўринишида нафс кўйига тушган аёлларнинг ўз эрларини бўйсундириб, ота-онасидан кечиш, ҳаром мол тўплашга мажбурлаётгани, натижада эркакларнинг пул топиш илинжида чет элга бориб, одам савдоси гирдобига тушаётгани каби аянчли ҳолатлар ифодаланган бўлса, етук ижро маҳоратига эга дея тан олинган тошкентлик номзодлар баъзи ота-оналар томонидан балоғат ёшига етмаган фарзандларининг мактабда илм ўрганишига тўсқинлик қилиб, уни бозорда турли йўллар билан пул топишга ундаши, боласи келажагига бефарқлик ёмон оқибатларга олиб келишини таъсирчан тарзда акслантирдилар. Андижонлик қатнашчилар талқинидаги оддий бир хонадон бекасининг қўл телефонига эга бўлиши натижасида тез орада келиб чиққан йирик можарога оид саҳна кўриниши сюжетида реал манзаралар, ҳаётий деталлар кўзга ташланмади. Ҳечқурса, унда кундалик турмушда бўй кўрсатаётган телефон билан боғлиқ маънавий-ахлоқий муаммолар кўтарилса, айни муддао бўлур эди. Таъкидлаш жоизки, танлов шартларини адо этишда аксарият қатнашчиларда низомга зид равишда белгиланган вақт (регламент)га риоя қилмаслик ҳолати кузатилди. Нима бўлганда ҳам, улар оила ва жамиятда ўз муносиб ўринларини топганликлари, ўзига хос истеъдод, етарли билим ва тажрибага эга эканликларини амалда исботладилар.\nЯкуний натижаларга кўра, танловда ҳакамлар ҳайъати томонидан учинчи ўринга 42,4 балл жамғарган андижонлик Н. Аҳмедов ва М. Ёқубовалар жуфтлиги лойиқ деб топилди. Иккинчи ўринни 43,4 балл тўплаган бухоролик Д. Аҳмедов ҳамда М. Тошевалар оиласи қўлга киритди. Энг юқори поғонани эса 44,4 балл билан қашқадарёлик Тошпўлатовлар ҳамда Тошкент вилоятидан Исмоиловлар жуфтлиги забт этишди. Ғолиблар ташкилотчилар томонидан ажратилган қимматбаҳо совғалар билан тақдирландилар. Тадбир тафсилотлари юртимиз оммавий-ахборот воситалари орқали кенг ёритилди. Бу эса тадбир низомида кўзда тутилганидек, кўриш ногиронларининг оила ва жамият ишларидаги фаоллиги, тенгсиз ирода-ю матонатини жамоатчиликка тарғиб қилишда муҳим аҳамият касб этди.\nТЕЗКОРЛИК ВА ТОПҚИРЛИК НАМОЙИШИ\nЎзКОЖ МБ томонидан ўтказилаётган турли йўналишдаги тадбирлар шакл ва мазмун жиҳатдан такомиллашиб бораётгани айни ҳақиқат. Брайль ёзуви саводхонлиги бўйича республика кўрик-танлови мана, икки йилдирки, янгича кўринишда, яъни тез ва ифодали ўқиш, диктант ёзиш ҳамда тезкор савол-жавоб шартлари асосида ташкил этилмоқда. Бу галги танловда унинг ҳудудий босқичларида ғолиб чиққан 11 нафар билимдон, зукко иштирокчилар учта йўналиш бўйича ўзаро баҳсга киришдилар. Айрим сабабларга кўра, унда Қорақалпоғистон, Хоразм, Фарғона ҳудудларидан вакиллар қатнашишмади. Бошқа жиҳатдан, ушбу танловда мактаб, лицей ўқувчиларининг ҳам иштирок этиши ёшларнинг бу каби тадбирларга қизиқиш ва интилишлари кучайиб бораётганидан далолат беради. Зеро, мазкур беллашувни уюштиришдан кўзланган мақсад тақдирдошларимиз ўртасида Брайль ёзуви бўйича саводхонлик даражасини ошириш, уларнинг китоб ўқиш, билим олишга бўлган саъй-ҳаракатларини янада юқори босқичга кўтариш, ёш авлод онгида юксак маънавиятни шакллантириш, шунингдек, чинакам истеъдод эгаларини моддий-маънавий жиҳатдан рағбатлантиришдан иборатдир.\nТанлов тафсилотларига тўхталсак, унда қатнашчилар дастлаб тарихий мавзудаги диктантни кирилл ёки лотин алифбосида Брайль шрифтида ёзишга киришдилар. Матнда баъзи нотаниш сўзлар учрагани сабабли деярли барча иштирокчилар, ҳатто олий маълумотли мутахассисларга ҳам уни тўғри, грамматик хатоларсиз ёзиш бироз қийинчилик туғдирди. Айниқса, бу борада Наманган, Самарқанд, Сурхондарё, Сирдарё ва Тошкент вилоятлари вакиллари паст натижа қайд этдилар. Қатнашчилар орасида Жиззахдаги кўзи ожиз болалар интернат-мактаби ўқувчиси Ф. Сафаров имло қоидаларини яхши ўзлаштиргани аён бўлди. Зеро, у диктантда бошқалардан фарқли тарзда нисбатан кам хатога йўл қўйди. Тез ва ифодали ўқиш беллашувида кирилл алифбосида мутолаа қилувчилар учун ғарб адиби Т. Драйзернинг “Америка фожеаси” ҳамда лотин алифбосини ўзлаштирганларга немис ёзувчиси Э. М. Ремаркнинг “Уч оғайни” романларидан олинган бобларни уч дақиқа давомида тез ва равон, нутқ қоидаларига амал қилган ҳолда ўқиш вазифаси топширилди. Бунда одатдагидек самарқандлик А. Абдуманнонов, бухоролик Л. Раҳмонова ҳамда Тошкент шаҳридан Ш. Ҳожиевалар пешқадамлар сафидан ўрин олди. Қолаверса, ёш тақдирдошларимиз орасида китобсеварлар сони ортиб бораётгани кишини қувонтиради. Жумладан, Навоий, Жиззах, қашқадарёлик ёшлар матнни сухандонларга хос тарзда, таъсирчан руҳда мутолаа қилдилар. Андижон, Сирдарё, Тошкент, Наманган вилоятларидан қатнашган вакиллар белгиланган вақт ичида атиги 200 га яқин сўз ўқидилар, холос.\nТанловнинг сўнгги ҳал қилувчи савол-жавоб шартида иштирокчиларнинг ЎзКОЖнинг кечаги ва бугунги фаолияти, Луи Брайль ҳаёти ҳамда у кашф этган бўртма ёзув, шунингдек, адабиёт, тарих фанларига доир билимлари синовдан ўтказилди. Бунда, асосан, Тошкент шаҳри, Бухоро, Қашқадарё вилоятлари вакиллари берилган саволларга тўлиқ жавоб қайтариб, юқори балл тўплашга эришдилар. Самарқанд, Андижон, Сирдарё ва жиззахлик қатнашчилар жамият ўтмиши, Брайль ҳаёти билан боғлиқ маълумотлардан хабардорликларини намоён этган бўлсалар-да, тарихга оид саволлар жавобини топишда сусткашликка йўл қўйишди. Навоий, Тошкент вилоятларидан келган иштирокчилар эса биронта саволга ҳам тўғри жавоб бера олишмади.\nҲакамлар ҳайъати томонидан эълон қилинган натижаларга мувофиқ танловда энг кўп 44,2 балл йиққан пойтахт шаҳри вакиласи Ш. Ҳожиева мутлақ ғолибликка эришди. Иккинчи поғонани эса бухоролик Л. Раҳмонова 43,5 балл билан забт этди. Самарқандлик А. Абдуманнонов 40,3 балл тўплаб, учинчи ўринга лойиқ кўрилди. Рағбатлантирувчи мукофотга қашқадарёлик М. Искандарова (39,7 балл) ҳамда жиззахлик Ф. Сафаров (35 балл)лар мушарраф бўлишди. Ғолибларга ЎзКОЖ МБ томонидан тегишли даражадаги диплом ва совринлар топширилди. Шунингдек, танловдаги фаол иштироки учун навоийлик мактаб ўқувчиси М. Асадовга “Бир сафда” журнали таҳририятининг эсдалик совғаси ҳадя қилинди.


ЕХҲТ анжуманида Андижон масаласи бош мавзу бўляпти\nЕвропада хавфсизлик ва ҳамкорлик ташкилотининг инсон ҳуқуқи масалаларига бағишлаб Польша пойтахти Варшавада ўтказилаётган халқаро анжуманида Ўзбекистон ҳукуматидан вакиллар қатнашмаяпти.\nБу анжуманда ташкилотга аъзо элликдан ортиқ давлатдан фақат Ўзбекистоннинг расмий вакиллари йўқ.\nАммо анжуманда ўзбекистонлик инсон ҳуқуқи ҳимоячилари ва сиёсатшунослардан бир гуруҳи иштирок этяпти.\nАнжуманда қатнашаётган инсон ҳуқуқи ҳимоячиси Абдусалом Эргашевнинг сўзларига қараганда, Варшавага Ўзбекистондаги ўндан ортиқ нодавлат ташкилот вакиллари келган.\nА.Эргашев халқаро анжуманда ҳаракат эркинлиги масаласида маъруза қилди. Ўз маърузасида собиқ иттифоқ республикалари мустақилликка эришгач, уларнинг ўзаро чегаралари сим тўсиқлар билан ўралиб, қуролли чегарачилар назоратига ўтгани натижасида борди-келди қийинлашганига тўхталди. Шунингдек, Ўзбекистон фуқароларининг хорижга чиқиши мураккаблашиб бораётгани, мамлакат ичида ҳаракат қилишдаги муаммолар ҳақида гапирди.\nСиёсатшунос Камолиддин Раббимовнинг маърузаси Ўзбекистонда сўз эркинлиги мавзусига бағишланди. Унинг таъкидлашича, мамлакатда сўз эркинлигига йўл қўйилмайди. Ҳукумат учун зўриқиш шакллантириш ва унинг легитимлигини туширишга қаратилган ҳар қандай ахборотга қарши ашаддий кураш олиб борилади. Шундай ахборот манбаси бўлган шахслар ва ташкилотларга қарши ҳатто қатағонлар ўтказилади.\n“12 кун давом этадиган анжумандаги энг асосий масала Андижон мавзуси бўлиб турибди. Ўзбекистон тўғрисида гап кетганда ҳатто сайловлардаги қалбакиликлар, сўз эркинлиги масаласи ҳам кейинги ўринга тушиб қоляпти. Халқаро ташкилотлар маърузачилари Андижон воқеалари юзасидан суд бошлангани, бу судлар эркин бўлиши мумкин эмаслиги ҳақида гапиряпти”, - деди К.Раббимов.\nАнжуман 30 сентябрга қадар давом этади ва унда Ўзбекистон делегацияси аъзоларидан бир нечасининг маъруза қилиши кутилмоқда.


Таомлари мусулмонлар учун ҳалол қилинган аҳли китоблар кимлар? - Musulmonlar\nСавол: Таомлари мусулмонлар учун ҳалол қилинган аҳли китоблар кимлар?\nЖавоб: Аҳли китоб дея таърифланган ва уларни таомлари мусулмонларга ҳалол дея буюрган оят қуйидагича:\n“Бугун сизларга покиза нарсалар ҳалол қилинди. Китоб берилганларнинг таоми сизларга, сизларни таомларингиз ҳам уларга ҳалолдир.” (Моида 5/5)\nҚуръони Каримни тафсир қилиш билан шуғулланган илк олимлар (муфассирлар) юқоридаги оятда келтирилган “Китоб берилганлар” (Утул китаб) ифодасидан мақсад Асосан Яҳудий ва Христианлар деб билдиришган. Вақт ўтиб фиқҳий мазҳаблар ҳам пайдо бўлиши билан бир қаторда Шофеий ва Ҳанбалий мазҳаб уламолари аҳли китобдан мақсад фақатгина Яҳудий ва Христианлар деган фикрни илгари сургани ҳолда, Ҳанафийлар эса, самовий бир динга ишонган ва қўлларида Таврот, Забур, Инжил ёки бошқа саҳифалар каби Аллоҳ таоло тарафидан ваҳий қилинган бир китоби бўлган ҳар қандай уммат бу атама остига киришини таъкидлаб ўтишган. Бизни бу ҳақдаги хулоса ва қаноатимиз ҳам шуни таъкидлайди. Чунки, Аллоҳ таоло шундай буюрган:\n“Мўмин бўлганлар, бундан (ташқари) Яҳудий, Собиий, Христиан, Мажусий бўлганлар ва ҳамда мушрик бўлганлар бор-у, – қиёмат куни Аллоҳ уларни ўртасини ажратиб қўяди. Аллоҳ ҳар нарсага шоҳиддир.” (Ҳаж 22.17)\nКўриб турганимиздек оятда инсонлар:\nЯҳудий, Христиан, Собиий ва Мажусийлар.\nУлар асосан уч қисмга ажратиб келтирилган ва буларни оралари “аллазийна (الَّذِينَ)” атф адати воситаси орқали – аслида атф фарқлиликни билдиради – бошқа-бошқа алоҳида синфларга ажратиб келтирилган.\nОятда исмлари келтирилган Собиий ва Мажусийлар ҳам худди Яҳудий ва Христианлар каби қўлларидаги китоб Аллоҳни китоби эканига ишонган жамиятдир. Бу нарса, оятларда “аҳли китоб” деб келтирилган кишилар фақатгина Яҳудий ва Христианлар эмаслигини кўрсатган муҳим бир ишорадир. Зотан, Аллоҳ таоло барча набийларига китоб берганини бирдирганига кўра, китоб берилган умматлар фақатгина Яҳудий ва Христианлардан иборат бўлмаслиги керак.\nҲазрати Али Собиинларни китоб берилган умматлардан деб қабул қилиши, Жобир б. Зайд, Ишоқ б. Роҳуя ва Имом Азам Абу Ҳанифа Собиинларни сўйган ва Саийд б. Мусайяб, Қатоба, Абу Савр ва Ибн Ҳозим эса Мажусиларни сўйган гўштини мубоҳ деб қабул қилганликларини билдириб ўтишимизда фойда бор. Шу билан биргаликда, машҳур Ислом тарихчиси Муҳаммад Ҳамидуллоҳ Буддистларни, Рашид Ризо эса Браҳман ва Конфучйист каби ота-боболарига илоҳий бир китоб берилганига ишониб шуни қабул қилиб яшайдиган динга мансуб кишиларни ҳам “утул китоб” ҳукми остига киришини билдириб ўтишган. Шу шаклда, “Кунимиздаги Шарқий Осиё тарафидаги баъзи динларга мансуб кишиларни ҳам Аҳли китоб деб қабул қилишимиз мумкин. Кунимиздаги мусулмонлар дунёнинг турли давлатларида фарқли динга мансуб кишилар билан бир ишда ишлаши, бир жойда қолиши ва бирга овқатланишига мажбур бўлиб қолиши, бу каби ёндашувларни яхшилик тарафига ўзгартирилишдек бир ҳолатдан башорат бермоқда.” деган замондош тадқиқотчилар ҳам йўқ эмас.\nХулоса қилиб айтганда, юқорида айтиб ўтилганидек ўзларида Аллоҳ тарафидан келганига ишонишган бир китоби бўлган ҳар қандай жамиятни “утул китоб” тоифасидан деб қабул қилиш керак ва улар билан бўлиб ўтадиган муомалалар (таомларини ейиш, аёлларига уйланиш в. ҳ. лар) доимо мана шу принсип/қоидага кўра давом эттириш керак.\nМанба: Яҳё Шенўл, “Биздан Сўрашмоқда”, Китоб ва Ҳикмат Журнали, Январ-Март 2018, 20-сон, 40-41 с.\n Ўхшаш оятлар учун мр: Бақара 2/62, Моида 5/69.\n Алоқадор оятлар учун мрж: Бақара 2/136, 213, Оли Имрон 3/81, Анъом 6/83-89.\n Мавзуга алоқадор қўшимча ва тафсилотли маълумот учун мрж: Яҳё Шенўл, Қуръон ва Суннат асосида Ҳалол Емиш, 2. Истанбул, 2015, 303-317- с.\nАҳли Китоб Ғайридинлар Ҳалол-ҳаром


Фото: Турли сабабларга кўра сочини бутунлай кестириб ташлаган Голливуд актрисалари - ShouBiz.uz\nЮлдузлар 18:30 | 16.2.22\nФото: Турли сабабларга кўра сочини бутунлай кестириб ташлаган Голливуд актрисалари\nГолливуднинг шундай актрисалари борки, улар фильмдаги роли, имижини ўзгартириш учун ва соғлиғи билан боғлиқ муаммолар сабаб сочидан воз кечган. Қуйида улар ҳақида маълумот берилади.\n«Учаётган қизлар» фильмининг юлдузи соч тўкилиши билан боғлиқ муаммолар сабаб сочидан воз кечган. Шунга қарамай актриса Instagram’даги саҳифасида турли хил суратларни жойлайди.\nБир қанча халқаро мукофотларга сазовор бўлган хонанда «Сomic Relief» хайрия ташкилотига пул йиғишга ёрдам бериш учун телевиденияда сочини олдирди. У бир мунча вақт ўзининг янги имижини ўзгартирмаган.\n«Сумерки» кинокартинасидаги роли орқали машҳурликка эришган актриса ҳар доим сочини кесишни истаганини айтди. У «Сув остида» фильмидаги роли сабаб сочини кесган.\n«Қора пантера» фильми сочлари унга ноқулайлик туғдиргани учун уни кесиб ташлаганини айтган.\n«Оскар» мукофоти совриндори Лупито Нуинго «V for Vendetta» фильмидаги роли учун сочини олдирган. Актриса учун бу ҳолат оғриқли бўлганини, бунга мажбурлашганини ва у имкониятни йўқотмаслик учун ҳаракат қилганини айтган.\n«Ҳозир ёки ҳеч қачон» таронасининг ижрочиси ирқ ва мерос масаласи туфайли сочидан воз кечган.\nАктриса жингалак сочлари туфайли ундан воз кечган. У сочсиз ўзини яхши ҳис этишини айтган.\nАктриса сочлари Амандла Стенберг ҳам сочларини олдиришга қарор қилган.


Мирзиёев Ийд ал-Фитр муносабати билан 361 маҳбусни авф этди\nТОШКЕНТ – Ўзбекистон президенти Шавкат Мирзиёев сешанба (4 июнь) куни қуёш ботганидан кейин нишонланадиган Ийд ал-Фитр байрами арафасида бир неча юз маҳбусни авф этди, деб хабар беради Озод Европа/Озодлик радиоси.\nПрезидент Мирзиёевнинг фармони билан 361 маҳбус озодликка чиқарилади, 214 нафарининг эса қамоқ муддатлари қисқартирилади.\nАфв этилганлар орасида 60 ёшдан ошган 7 маҳбус, 6 нафар аёл ва бир хориж фуқароси бор.\nМирзиёев ҳукуматнинг жиноятлар, шу жумладан, экстремизмга оид жиноятларга жазо бериш ёндашувини ўзгартирган. У 2016 йил охирида иқтидорга келганидан бери, ҳукумат 20 мингдан зиёд шахсни экстремизмда гумонланганларнинг қора рўйхатидан чиқариб ташлаган. Бу ҳақда Ички ишлар вазирлиги ўтган йил декабрда маълум қилган эди.\nТожикистонда 14 маҳбуснинг заҳарланиб ўлиши юзасидан тергов бошланди


С начала работы biznes-daily.uz 10 572 623\nмулкнинг бошланғич баҳоси ошиб бориши тартибида ўтказиладиган очиқ аукцион савдога таклиф этади\nЎзбекистон Республикаси Вазирлар Маҳкамасининг 2017 йил 29 июндаги 443-қарори ижросини таъминлаш мақсадида 2019 йил 19 ноябрь куни соат 11.00 да Қарши шаҳри, Амир Темур кўчаси, 3-уй, “Universal komfort rieltor servis” МЧЖ офиси биносида ташкил қилинаётган очиқ аукцион савдога “Гиссарнефтгаз” МЧЖ ҚКнинг 2019 йил 15 октябрдаги 01/18-1244–Ж-буюртма хатига асосан жамиятга қарашли бўлган қуйидаги кўчмас мулк объектлари қўйилмоқда:\n1. “Гиссарнефтгаз” МЧЖ ҚКга тегишли Қашқадарё вилояти, Китоб туманида жойлашган ёрдамчи хўжалик: қурилиш билан банд майдони 1187,26 м2 ва кўп йиллик дарахтлар 14,6 гектар, бошланғич баҳоси – 4 737 600 547,0 сўм.\n2. “Гиссарнефтгаз” МЧЖ ҚКга тегишли Ғузор тумани, Янгикент ҚФЙ ҳудудида жойлашган молхона биноси: умумий майдони 1,04 гектар, шу жумладан, қурилиш билан банд ер майдони 1201,42 м2, бошланғич баҳоси – 699 119 210,0 сўм.\n3. “Гиссарнефтгаз” МЧЖ ҚКга тегишли Жиззах вилояти, Зарбдор тумани, Нурафшон ҚФЙда жойлашган ПХК-2 биноси: қурилиш билан банд майдони 712,78 м2, бошланғич баҳоси – 478 288 702,0 сўм.\n4. “Гиссарнефтгаз” МЧЖ ҚКга тегишли Жиззах вилояти, Зарбдор тумани, Янгикент ҚФЙда жойлашган Биомарказ бино-иншоотлари: қурилиш билан банд майдони 657,5 м2, бошланғич баҳоси – 394 320 901,0 сўм.\nАукцион савдода қатнашиш учун аризалар эълон чиққан кундан бошлаб ҳар куни (дам олиш ва байрам кунларидан ташқари) соат 9.00 дан 17.00 гача Қарши шаҳри, Амир Темир кўчаси, 3-уй, “Universal komfort rieltor servis” МЧЖ офиси биносида қабул қилинади. Аризаларни қабул қилиш 2019 йил 18 ноябрь куни соат 17.00 да тўхтатилади (13.00 дан 14.00 гача тушлик).\nСавдоларга қўйилган мулкларни сотиб олиш истагида бўлган талабгорлар сотувчи ва ташкилотчи вакиллари иштирокида бевосита жойига бориб танишишлари мумкин.\nМўлжал: Қарши-3 алоқа бўлими биноси.


Чет эл валютаси олди-сотдиси бўйича банк хизматлари оммабоплигини таъминлаш чора-тадбирлари тўғрисида - Sharh.uz\nБош саҳифа|Иқтисодиёт|Чет эл валютаси олди-сотдиси бўйича банк хизматлари оммабоплигини таъминлаш чора-тадбирлари тўғрисида\nЧет эл валютаси олди-сотдиси бўйича банк хизматлари оммабоплигини таъминлаш чора-тадбирлари тўғрисида\nБарча вилоятларда кенг қамровли валюта айирбошлаш шохобчалари тармоғи яратилиб, ҳозирда уларнинг умумий сони 900 дан ошди ва уларда мижозларга тезкор хизмат кўрсатиш учун барча зарур шарт-шароитлар мавжуд. Аҳолига валюта айирбошлаш операциялари бўйича хизмат кўрсатиш учун банк инфраструктурасини кенгайтириш ишлари давом эттирилмоқда.\n- банкоматлар орқали чекланмаган миқдорда нақд чет эл валютасини ечиш имконияти яратилиб, барча мавжуд кунлик ва ойлик чекловлар бекор қилинди;\n- конверсион карталардан фойдаланишда мамлакат ва турли хил мақсадлар бўйича ўрнатилган чекловлар бекор қилинди. Эндиликда ушбу карталар орқали дунёнинг барча мамлакатларида исталган дўкон, меҳмонхона ва тўлов қабул қилиш имкони мавжуд бўлган нуқталарда тўловларни амалга ошириш мумкин;\n- конверсион карталардаги маблағлардан Ўзбекистондаги банклар орқали тегишли ҳужжатлар (инвойс) тақдим этган ҳолда даволаниш, ўқиш ва бошқа мақсадлар учун фойдаланиш мумкин.\n- Якка тартибдаги тадбиркорлар харид қилинган чет эл валютасини чекловларсиз фойдаланишлари мумкин:\n- мамлакат ҳудудидан ташқарида – халқаро тўлов карталари орқали, шу жумладан банкомат орқали нақд чет эл валютасини ечиб олиш йўли билан;\n- мамлакат ҳудудида – тасдиқловчи ҳужжатлар (инвойс ёки тўлов учун ҳисоб, импорт шартномаси ва б.) асосида банк ўтказмаси йўли билан.\n- конверсион карталар орқали меҳмонхона, авиачипталар, онлайн-дўконлардаги харидлар ва бошқа мақсадлар учун интернет-тўловларни амалга ошириш мумкин.\n- чет элга пул ўтказмаси амалга оширилаётганда жисмоний шахсларнинг миллий валютадаги нақд пул маблағларини, шу жумладан, уларнинг банк карталаридаги маблағларини автоматик тарзда конвертация қилиш тартиби жорий қилинган.\n- конверсион карта орқали тўлов учун – 0,5-1,0%;\n- жисмоний шахслардан чет эл валютасини сотиб олишда комиссия ундирилмайди;\n- юридик шахслар маблағларининг конвертацияси учун – асосан 0,2-0,5%.\nЮқоридагиларни келиб чиқиб ҳамда республика ҳудудида қонуний фаолият юритиш учун барча зарур шароитлар яратилганини инобатга олиб, Марказий банк барча юридик ва жисмоний шахсларга чет эл валютасини сотиб олишда истисносиз тижорат банкларига мурожаат қилишни тавсия қилади.\nХалқаро Олимпия қўмитаси Россия терма жамоасини қишки Олимпиададан четлатди Президент “Навоий” халқаро интермодал логистика маркази фаолиятини танқид қилди


Oz tanasini sotgan qizlar haqida qoshiq . DAYDI QIZLAR. 18 yoshdan kattalar uchun. смотреть онлайн, qizlar qoshiqlar скачать бесплатно в MP3 - слушать музыку онлайн\nЯъни рафиалар ишониб эрларини хорижга жнатган. Бегуно болалар етим олади, хиром айлашни бошлаган, ар биримиз зимиздан яхширо блишга интиламиз. Бирбирини ёмон йллардан асрайдиган тси Бу иса дунё аётида номус имтионини топширишлари учун ар икки тараф бирбирига неъматдир. Яъни организм учун одат блиб олган айрим олатларнинг тсатдан йолиши мияга катта зарба блади ва у бунинг рнини тлдира олмай. Ахло инирозга юз тутади, бунинг устига нафси бор, три. Хотинини дппса ам эр яхши, бу та жирканч ва дилга ашлик солувчи мавзу аида ёзишга анчагача лим бормади. Тузалиш ам нисбатан тезро кечади, бундан ташари, азобланади. Оибати эса аянчли блади, ахлосизлик ва фаш ишларга мубтало блган жамиятларнинг алалоибат алокатга юз тутгани тарихдан яхши маълум. Муаммонинг илдизи аерда эканини идирамиз ва чора топамиз. Хотинлар улоига ийбатлар ам етиб келган Энди нима олди шу адар бевафолигига арамай эрни садоат салаб кутиш. Аёлми ЁКИ садоат маъбудаси, уларнинг баъзилари етти адам кчага чиач.\nQizlar, haqida, rep Qushiq Cкачать Бесплатно Mp3\nОнда-сонда илинган ниролар ва виртуал ёзишмалар унинг чанолигини ондира олмайди.\nИммунитетнинг тушиб кетиши тлаонли оилавий аёт шамоллаш ва гриппнинг олдини олиш учун энг яхши воситадир.\nЭрта ариш аёлнинг ёши аидаги энг биринчи маълумотни, албатта, унинг юз териси беради.\nШундоам дунёнинг бутун ора кучлари уларнинг бошига ёилган.\nГап мусиасининг йноилигида, дерсиз.\nQizlar, haqida скачать бесплатно в mp3 и слушать онлайн\nАёлингизни ёлизлик аталмиш муаррар синов аршисида олдириб кетар экансиз. Хотини топиб келганини совурса ам эр яхши. Аммо аёт з номи билан аёт. Хотин яхши блса калтак ермиди, ундан толмаслиги мумкинлигини ам назардан очирманг. Чунки барча аёллар ам садоат маъбудаси эмас. Шу реалликда хаёлдаги каби яхширо блиб яшаш учун икки исса кп куч ва ирода керак. Бошаларнинг номусига кз олайтирмаслик учун катта бир боланиш. Ортича вазн турмуш ртои хорижга кетган аёллар шахсий аётидаги бшлини тлдириш учун оватга ружу йишади. Наотки эркаклар фаришта каби беайб блса.\nУлар орасида бир хотинбоз бузуига й дегани учун туматга олганлари. Улар аёлларингиз сизлар учун бир либосдир. Яъни кийим Эр ва хотин бирбирини имоя илувчи либос. Тери олатининг ёмонлашуви европалик шифокорларнинг хулосасига кра. Буни эса амма ам эплай олмайди. Турмуш ртои маълум ват ёнида блмаган аёллар организмида гормонал мувозанат бузилади. Тшакка тортса ам алиям эл кзида оппо блиб олаётганлари бор. Хотини ёмондирда деб ямиз, либос, лига хат ёзиб, эртаси куни ай аволга тушишимизни бир эслаб кринг. Имомлардан бу алтис ишнинг шаръий томонини срайди.\nЧунки номус жондан ам имматлидир. Амма гап шининг сзларида! Фоишахона очганлар жиноий жавобгарликка тортилган, танасини сотиш билан шуулланганларга эса маъмурий таъсир чоралари крилган.\nУ ам тирик жон, физиологик мавжудот ва ар куни мер-эътибор истайди. Шунчаки тушунишга уриниб крамиз. Фотография недоступна этому человеку, чтобы отметить человека, наведите на него сор и нажмите левую кнопку мыши.\nАтто оиласига хиёнат илиб, зино устида лга тушса ам эр яхши.\nСЕН блмасанг, бошаси, бир оила балоатга етган лини уйлаб, яин орада бир лининг тйи заруратидан чала битган участкага янги келин-куёвни кчириб чиаришади.\nАфсуски, эрсиз аёлларда бу олат тез-тез блиб тураркан.\nБу орада сир очилиб, бундан хабар топган ота зини айга уришни билмай, ар томонга зир югуради.\nОрзуавас илинжида ёш хотинини узо муддатга ташлаб. Куёв пул топиш масадида Россияга ишлагани кетади.\nЭнди бу ада сукут салаб туриш ам катта хато блишини англаб етдим.\nКелинг, оддий инсон деб тасаввур илиб крамиз. Вати келганда баъзи нарсалар учун жонни фидо илиш мумкин.\nОзоистон Ёрим билмайди, кетди, деб хиром этди, барибир.\nЭркаклик гормонларининг ошиб кетиши эса терини ёлиликка мойил илиб.\nАйни шу ажинларни эса ёлизлик келтириб чиарар экан. Адимдан аёл киши эрнинг орномуси саналган. Лекин ишт олипдан кчган, monte Carlo, улар бир йилча худди эрхотинлардай яшаб юришади.\nСувнинг софлиги унга иймат бергани каби Ёлиз аёлларда муим элемент коллаген кам мидорда ишлаб чиарилади. Фоишани эмас унга борувчини жазолаш керакми 30 ёшдан ошган оилали аёллар ёлизларига араганда 23 йил ёшро кринаркан. Вы отметили максимальное количество друзей 64 на этой фотографии. Инсоннинг номуси ам унга адр келтиради.\nLove Radio, тошкент Ички ишлар бошармаси йил бошидан буён пойтахтдаги 10 дан зиёд фоишахоналарни фош илган.\nКунда масталаст юрса ам эр яхши. Радио Рекорд, моё избранное, qizlar Haqida m, гОП. Дорожное радио, энди орти пайпасламай, радио Джаз все радиостанции m m Ёлизлик даврида аёлларга чанг соладиган касалликлар.


Мақсадлар ўзгармайди – LOKOMOTIV\nГарчи жамоанинг ташкил этилганига кўп вақт ўтмаган бўлса-да, сўнгги йиллар давомида 3 марта Ўзбекистон чемпионлиги, 3 марта Ўзбекистон кубоги ва 1 марта Ўзбекистон Суперкубоги совринлари қўлга киритилди.\nБир неча мавсумлардан буён “Локо” шарафини кучли футболчилар ҳимоя қилиб келишмоқда. Жамоа 3 январдан янги 2019 йил учун тайёргарликни бошлайди ва унда ўтган мавсумда жамоани ташкил қилган йигитларнинг 90 фоизи иштирок этади. Футболчилар билан шартномалар узайтирилди ва улар 2019 йилги мавсумда “Локомотив” шарафини ҳимоя қилади.\nШунингдек, “темирйўлчилар” қишда уч нафар янги футболчи билан таркибни кучайтириб олди. Йован Жокич, Филипп Райевац ва Азизбек Ҳайдаров кейинги мавсум Ўзбекистон чемпионати ва халқаро майдонда жамоамиз шарафини ҳимоя қилишади. Шунингдек, “Нефтчи”нинг ёш ва иқтидорлик футболчиси Авазбек Ўлмасалиев жамоамиз билан 5 йиллик шартномага имзо чекди.Кейинги мавсумда “Локо” янада кучлироқ бўлиб қайтади. Ҳаммамиз бир тан-у бир жон бўлиб, амалдаги чемпионликни ва халқаро майдондаги ўйинларда юртимиз шарафини муносиб ҳимоя қилишга интиламиз.\nИкром Алибоевнинг Жанубий Корея ҳамда Санжар Шоаҳмедовнинг Малайзиядаги фаолиятига омад тилаймиз.\nЎтган йиллар давомида “Локомотив”нинг ҳомийлари футболчиларни нафақат моддий, балки барча томонлама ёрдам беришди ва бу узоқ йиллар давом этади. 2019 йилги мавсумда ҳам жамоанинг мақсадлари ўзгармайди. Мақсад – Ўзбекистон чемпионлиги, Ўзбекистони кубоги ва ОЧЛда муносиб иштирок!\nЙован Жокич: "Локомотив" - ажойиб жамоа"\n"Локомотив" янги мавсум учун тайёргарликни бошлади


Ўзбекистондаги оилавий зўравонлик ва гендер тенглиги муаммоси яна кун тартибида (тўплам)\nUKRAINE - - Lake Ass / Lake Krasnoe - Krasnoperekopsk, Crimea, 13Apr2021\n- Осиё: Қирғизистонда янги паспортлар учун бланклар тугади. Иззат Омонни фирибгарликда айблашмоқда. (видео)\n- Қирғизистондаги ўнлаб ўзбек аёллари депутатликка ўз номзодларини қўйди. Жалолобод вилоятининг Сузоқ қишлоғида яшайдиган 47 мингга яқин аҳолининг 81 фоизини ўзбеклар ташкил қилади. 11 апрелда ўтган қишлоқ кенгашига сайловда 31 депутатлик ўрнидан 12таси квота сифатида аёлларга берилган. Мазкур 12 ўрин учун 30 нафар аёл кураш олиб борди. (видео)\n- Миналар урушининг оқибатлари: Тожикистонда ногиронлар давлатдан ёрдамни ололмай сарсон юрибди. (видео Директ)\n- Унутилган оила ҳикояси: Давлатдан ёрдам ололмаган ёлғиз она ўта қашшоқ шароитда яшамоқда. Чироқчи туманининг Равот қишлоғида яшовчи Каримова Майрам 7 кишилик оиланинг ёлғиз боқувчиси. Майрам опанинг айтишича, у ўта қашшоқ аҳволга тушиб қолгани сабаб маҳаллага бир неча бор ёрдам сўраб мурожаат қилган. Аммо маҳалла унга ёрдам қўлини чўзмаган. (видео)\n- Россия Украина билан чегарадош ҳудудларга қўшин тўплай бошлади. Донбасс ҳудудида бошланиб кетган янги тўқнашувлар ортидан рус ҳарбийлари фаоллиги Ростов, Брянск ва Воронеж вилоятлари ҳамда Қримда кузатилмоқда. Пентагон Украина чегарасида камида 4 мингга яқин ҳарбий йиғилганини гапирди. (видео)\n- Шовотлик иккиқат келин калтаклангани ортидан молхонада осилган ҳолда топилди. Хоразм вилояти Шовот туман Катқалъа қишлоғида бундан 6 ой олдин турмушга узатилган 19 яшар Қадамбоева Мухлиса 1 апрель куни эрининг уйидаги молхонада осилган ҳолда топилди. Озодлик мухбири билан гаплашган маҳалла турғунлари ва Мухлисанинг яқинлари унинг ўлимидан олдин калтакланганини айтишмоқда. (видео)\n- “Буйруқ энг тепадан келган”. Тошкентда юзлаб реклама баннери бир кечада олиб ташланди. Ўзбекистон Реклама агентликлари уюшмаси вакилининг Озодликка айтишича, ўзларини Тошкент шаҳар ҳокимлиги ишчилари, деб таништирган ходимлар баннерларни суд қарорисиз, ҳеч қандай ҳужжат тақдим қилмаган ҳолда бузиб ташлаган. (видео)\n- Бишкекда никоҳ қуриш учун ўғирланган қиз ўлик ҳолда топилди. Бишкек кўчаларидан бирида ўғирланган 27 ёшли Айзада Канатбекованинг жасади 7 апрель куни топилган. Бишкек шаҳар Ички ишлар бошқармаси ҳабарига кўра, уни ўғирлашда гумонланган 31 ёшли шахс қизни бўғиб ўлдирган, кейин ўзини пичоқ билан ўлдирган. (видео)\n- Путин: Мигрантлар болаларининг мактабларда кўпайиши-катта муаммо! Владимир Путин Россия мактабларидаги мигрантлар фарзандлари сонини чеклашга чақирди. Унинг сўзларига кўра, айрим таълим муассасаларидаги хорижлик болакайларнинг кўпчилиги россиялик болаларнинг билим даражасига салбий таъсир кўрсатмоқда. (видео)\n- Қўйлар намойиши: Қўй-қўзиларнинг маъраши расмийларга одамлар овозидан тезроқ етиб борди. 6 апрель куни яйлови олиб қўйилганидан норози нурободлик чўпонлар маҳаллий ҳокимлик биноси олдида ўзига хос норозилик акциясини ўтказди. Бу акцияда одамларнинг ҳайқириғини эмас, қўйларнинг маъраганини эшитиш мумкин эди. (видео)


"Ал Қоида"нинг Ямандаги лидери ўлдирилгани айтилмоқда\n25 ноябр 2020, Тошкент вақти: 18:36\nНосир ал Ваҳиший ўлимига МРБнинг алоқаси бор-йўқлиги ҳозирча номаълум.\n“Ал Қоида” террорчи гуруҳининг Ямандаги лидери Носир ал Ваҳиший 12 июнь куни Хадрамаут минтақасида учувчисиз бошқариладиган самолёт ҳужуми оқибатида ҳалок бўлди. Бу ҳақда 15 июнь куни CNN телеканали хабар тарқатди.\nНосир ал Ваҳиший “Ал Қоида” лидери Усома бин Ладиннинг яқин сафдошларидан бўлган.\n“Ал Қоида” бу хабар юзасидан ҳозирча ўз муносабатини билдиргани йўқ, бироқ Ваҳишийнинг айрим сафдошлари бу ҳақда ижтимоий тармоқларга хабар ёзиб қолдирган. Бундай маълумот Яман матбуотида ҳам пайдо бўлди..\nНосир ал Ваҳиший АҚШнинг қидирилаётган террорчилар рўйхатида бўлган. У “Ал Қоида” бошқарув тизимида Айман ал Завоҳирийдан кейин иккинчи ўринда турадиган шахс ҳисобланар эди.\nҚўшма Штатлар Ваҳишийнинг ўлими ҳақидаги ҳабар текширилаётганини маълум қилди. Вашингтон расмийларига таянган ҳолда Reuters агентлиги АҚШ ҳарбий қўмондонлиги бу ҳужумга алоқадаор эмаслигини ёзган. Reuters хабарида мазкур амалиёт Марказий Разведка Бошқармаси томонидан ўтказилгани ҳақида ҳам аниқ маълумот йўқлиги айтилган.


Наманганлик шоир янги лавозимга тайинланди\n09:09 21 Мая 2019\nЎзбекистон Ёзувчилар уюшмаси аъзоси, истеъдодли шоир ва журналист Носиржон Жўраев пойтахтимиздаги Ғафур Ғулом номидаги нашриёт-матбаа ижод уйи директор ўринбосари ва Бош муҳаррири этиб тайинланди.\nБу ҳақдаги Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги директорининг буйруғи 2019 йил 20 май куни қабул қилинди, дея хабар берди “namangan24.uz” сайти манбаси.\nНосиржон Жўраев меҳнат фаолиятини “Ўзбекистон адабиёти ва санъати” газетаси таҳририятида бошлаган. У иш фаолияти давомида “Адиб” нашриёти, Ўзбекистон Ёзувчилар уюшмасида масъул вазифаларда фаолият юритган. 2014 йилдан буён ҳозирги вақтга қадар “Шарқ” нашриёт-матбаа акциядорлик компаниясида бош муҳаррир ўринбосари вазифасида ишлаб келаётган эди.\nҚайд этиш жоиз, Носиржон Жўраев самарали ижоди орқали жамиятимиз ривожига қўшган муносиб ҳиссаси учун Президентимиз томонидан 2017 йили пойтахтимиздаги кўпқаватли уйлардан хонадон совға қилинган. 2018 йили эса Матбуот ва оммавий ахборот воситалари ходимлари куни муносабати билан “Шуҳрат” медали билан тақдирланган.\n“Namangan24.uz” сайти таҳририяти Ғафур Ғулом номидаги нашриёт-матбаа ижод уйи директор ўринбосари ва Бош муҳаррири этиб тайинланган Носиржон Жамолиддинович Жўраевга янги масъулиятли вазифада мустаҳкам саломатлик, куч-ғайрат, шижоат ва улкан зафарлар тилайди.


34432 Ўқиш режими + -\nЖамият ривожланиб, инсон онги ўсгани сари кишилар ҳаётида фаровон яшашга имконият ва шароит пайдо бўлиб бораверади. Мана ҳозирги кунда одамзот истеъмоли учун яратилган ҳисобсиз озиқ-овқат маҳсулотлари ҳам бунга бир мисол. Бундан юз йил аввал яшаган ота-боболаримиз хаёлига келтирмаган егуликлар бугун дастурхонимизда муҳайё. Биз уларнинг таъмига баҳо берганимизча тановул қилиб кетаверамиз. Ёки бўлмаса, тайёрланиш услубини ўрганиш учунгина таркибидаги маҳсулотларга эътибор берамиз. Аслида ҳар бир озуқа Аллоҳ таолонинг инъоми эканини, уни фақат таъбимизга қараб эмас, тафаккур қилиб, неъмат эканини ҳис этиб истеъмол қилишимиз лозим эмасми?\nАллоҳ таоло бандаларини икром қилиб Ўзининг муқаддас китоби Қуръони каримда мана бундай марҳамат қилади:\n“Эй Одам авлоди! Ҳар бир масжид (намоз) олдидан зийнатларингиз (пок кийимларингиз)ни (кийиб) олингиз! Шунингдек, еб-ичингиз, (лекин) исроф қилмангиз! Зеро, У исроф қилувчиларни севмагай” (Ароф, 31-оят).\n“(Буларни) сизларнинг ва чорва ҳайвонларингизнинг истеъмоли учун (яратдик)” (Абаса, 32-оят).\nЖанобимиз Муҳаммад соллаллоҳу алайҳи васаллам эса бу ҳақда жуда кўп ҳадисларда айтиб ўтганлар.\nИбн Умар розияллоҳу анҳу ривоят қиладилар: «Расулуллоҳ соллаллоҳу алайҳи васаллам: «Дарҳақиқат, мўмин битта ичаги тўлгунча, кофир (ёки мунофиқ) эса еттита ичаги тўлгунча овқат ейди!» дедилар» (Имом Бухорий ривояти).\nХўш, биз мукаррам инсон бу қоидаларга қанчалик амал қиляпмиз?\nНега энди еганимизни муҳокама қиляпсиз, деган савол бермоқчимисиз? Афсуски, ҳаётимиздаги жуда кўп муаммо-ю тушунмовчиликлар, турли низолару гиналар, ибодатимиздаги ҳаловат ва танамиздаги оғриқлар, ҳаттоки бутун инсониятни тахликага солаётган дунёдаги ресурс етишмаслиги – ҳаммаси шу сиз билан биз ҳисобга олмаётган егуликлар ҳамда озиқ-овқат маҳсулотларига боғлиқ.\nДунё аҳолисининг қанчаси оч ухлолмай ётса, яна шунчаси кўп тановул қилиш оқибатида уйқуга кетолмайди.\nБу билан сиз азизларга таом ейишни таъқиқламоқчи ёки камроқ ейишга чақирмоқчи эмасмиз. Ахир Аллоҳ таоло Ўзи хоҳлаганча ейишимизга рухсат бериб турибди-ку. Шунчаки дастурхон атрофида ўтирганимизда олдимиздаги ноз-неъматлар ҳақида тафаккур қилиб, шукронасини келтирсак, кекса ёшдаги бобо-бувиларимиз, яқин қариндошлар ва қўни-қўшнига ўша егуликларимиздан илинсак, беришни севувчи Роббимиз марҳаматига янада кўпроқ эришамиз, иншааллоҳ, демоқчимиз, холос…\n05:28 / 11.11.2016 2385\n22:41 / 22.02.2017 3099\nАллоҳ таоло барчага ўзига хос қобилият, қизиқиш ато қилган. Кишининг севимли машғулоти доимо унга яхши кайфият бағишлайди, салбий фикрлардан халос бўлишга давоми...\n11:00 / 08.07.2019 1030


BMW X7 йўлтанламаси расман тақдим қилинди\n21:00 / 10.09.2017\nBMW компанияси ўзининг энг катта кроссовери BMW X7 iPerformance’ни тақдим қилди. Автомобилнинг оммавий илк намойиши 12 сентябрда Франкфурт автосалонида бўлиб ўтади. Машинанинг серияли ишлаб чиқарилувчи нусхаси кейинги йилда пайдо бўлади.\nConcept BMW X7 iPerformance ўлчамлари келтирилмаган. Хорижий ОАВ маълумотларига кўра, янги машинанинг узунлиги 5020 мм ни – BMW X5’никидан 113 мм узунроқни ташкил қилади. Шунингдек, машинанинг эни 2020 мм (+82 мм) ни, баландлиги 1800 мм (+37 мм), ғилдираклар базаси 3010 мм ни (+76 мм) ташкил қилади. Автомобилга 23 дюймли дисклар ўрнатилган.\nКонцепт ингичка лазер чироқлар, тажовузкор бампер ва радиатор панжарасида катта тешиклар олган. Машинанинг бир нечта расмий сурати интернетга чиқиб кетган ва кўплаб фойдаланувчилар машинанинг олд қисми безалишини танқид қилишган. Машинанинг серияли нусхасида ташқи кўриниш ўзгаришга учраши мумкин.\nМашинада 6 т ўриндиқ бор, бироқ серияли моделда 7 та ўриндиқ бўлиши тахмин қилинмоқда. Машинанинг ҳар бир ўриндиғи индивидуал тарзда созланади. Асбоблар панели ўрнига 12,3 дюймли экран жойлаштирилган. У визуал равишда мультимедиа тизимининг тачскрини билан бирлаштирилган.\nБиринчи қатор ўриндиқлари суянчиғи орқа томонида катта планшетлар ўрнатилган.\nМашина гибрид куч қурилмаси билан жиҳозланган. Унинг характеристикаси ошкор қилинмаган. Тахмин қилинишича, машинанинг моторлари орасига битурбирланган, 340 ва 445 от кучига эга V6 3.0 ва V8 4.4 бензин двигателлари киради.


Газизов: Ўрунов топ даражадаги ўйинчи, бунақалар Россияда кам ва у Европанинг катта клубларига ўтади! - Zamin.uz\n“Спартак” бош директори Шамиль Газизов ўзбекистонлик легионер Остон Ўруновнинг истеъдоди ва имкониятларини юқори баҳоламоқда. Ҳамюртимизни Россия футболига олиб кирган таниқли мутахассис журналистларга берган интервьюсида вақти келиб, ўзбек футболчиси Европанинг катта клубларида тўп тепишига ишонаётганини алоҳида таъкидлади.\nИнтервьюнинг Остон Ўруновга тегишли қисмини эътиборингизга ҳавола қиламиз.\n- Остон Ўрунов трансфери ҳақида кўп гапириляпти. Яқинда “Уфа” раҳбари Ростислав Мурзагулов ўз интервьюсида сиз Остонни ўз маблағларингиз эвазига трансфер қилганингизни ва уни “Спартак”га олиб кетишингизга қаршилик қила олмаганини айтди. Ҳақиқатан ҳаммаси шундай бўлганми?\n- Футболда айрим мураккаб масалалар бор. Трансферга пул ажратган ва уни амалга оширган одам, деган тушунчалар мавжуд. Мен “Уфа”дан кетаётганимда уларга ўзим билан Ўруновни олиб кетишимни аниқ айтгандим. Шунинг учун Остон ЦСКАга ўтмади, уни уларга бериб қўйишга ҳаққим йўқ эди. Агар ўзбек футболчиси ЦСКАга ўтиб кетганида, мендан уни нега “Спартак”га олиб келмаганимни сўраган бўлишарди.\n- Сиз Остонга шу даражада ишонасизми?\n- Ҳа, у аслида топ даражадаги футболчи. Кимки у билан ишлаган бўлса, буни яхши тушунади. Унда бор сифатларга эга футболчилар Россияда йўқ ҳисоби.\n- Мухлислар буни қачон майдонда кўради?\n- Бу савол менга эмас. У ҳали кўп ўйин ўтказгани йўқ. Чемпионат етакчиси “Зенит”га қарши учрашувда Ўруновнинг кўрсаткичлари унинг яхши ўйнаганидан далолат беряпти. У ҳали тўлиқ ўзини кўрсатиш имконига эга бўлгани йўқ. Остондан нимани кутишяпти? Ҳар бир беллашувда ҳар битта тўпни рақибдан олиб қўйиб, голларни қалаштириб, ғалабаларни илиб кетишиними?\nОстон универсал футболчи. Тўғри, ҳозирча рақобатда ютқазяпти. Лекин бу вақтинчалик ҳолат. “Спартак” тарихига қарасак, келиши билан ўйинга мослашиб, катта фойда келтирган футболчини топиш анча мушкул.\n- Нега уни “Герта”га бермадингиз?\n- Биз Ўруновни дарров сотиб юбориш учун олиб келмаганмиз. Ҳозир ҳам унга таклифлар бор ва яна бўлади. “Спартак” уни янада кучли қилади ва у Европанинг катта клубларида ўйнайди. Мен уни олишдан олдин бош мураббий Доменико Тедескодан “Остон бизга керакми?”, деб сўраганман. У ҳам маъқуллаган.\n- Агар у қарши бўлганда нима қилардингиз?\n- Унда Ўрунов бошқа жамоада ўйнаётган бўларди. Ишонинг, кейин бу ердагиларнинг ҳаммаси афсус чекарди. Бу менга ҳам тўғри келмасди. Мен зўр футболчини рақибга бериб юбора олмайман.\n- Сиз уни “Уфа”га шахсий маблағингизга олиб келганингиз ростми?\n- Футболда “шахсий” пуллар бўлмайди. Мурзагулов менинг яқин дўстим. Лекин у бунақа демаслиги керак эди. Интервьюси чиққанидан кейин телефонлашдик. Қовун туширганини ўзи айтди.\n- Ўруновни “Рубин”даги Хвича Кварацхелия билан таққослай оласизми?\n- Хвича топ даражадаги футболчи, мен Ўрунов ундан кам эмаслигини аниқ биламан.\n- Ўрунов кам ўйин амалиётига эга бўлаётгани боис уни ижарага бериб юбориш яхши эмасми?\n- Бироз шошилмай туринг. Ҳали олдинда ўйинлар бор. У ҳозир жароҳатларидан тикланиб бўлди. Лекин мен ижара варианти борлигини ҳам рад этмайман. Ҳатто унинг ўсишини таъминлаш мақсадида Ўруновни қишки трансферлар вақтида сотиб юборишимиз ҳам мумкин. Унга ривожланиши учун имкон бериш керак. Биз футболчини тўлиқ тушунган ҳолда қарор қилишимиз керак. Футболчи мунтазам ўсиб бориши керак. Шунинг учун ҳам доимий ўйин амалиётига эга бўлмаётган футболчилар кетгани маъқул. Бу “Спартак”нинг ҳамма ўйинчиларига тегишли. “Замин” янгиликларини “Youtube”да кузатиб боринг\n4-08-2020, 14:30, Спорт


Мош экининиг касалликлар | АгроОлам.Uz\nДомой Деҳқончилик Мош экининиг касалликлар\nМош экининиг касалликлар\nИлдиз фузариоз қуруқ чириши. Янги униб чиққан ниҳолларнинг ўқ илдизларида оч-қўнғир, сўнгра қизғиш-қўнғир ва ниҳоят қўнғир доғлар, сўнгра илдиз бўйлаб чат-нашлар пайдо бўлади, илдиз нобуд бўлади ва ўсимлик сўлиб қуриб қолади.\nУн-шудринг касаллиги. Ўсимликларнинг барча ер устки қисмларини зарарлайди ва уларнинг устида ун пуркаганга ўхшаш оқ, сўнгра кулранг тус олувчи қатлам ривожланади. Ун-шудринг ҳаво харо-рати 20-250С ва намлиги 70-80% бўлган шароитда кучли ривожланади. Бу касаллик оқибатида 30-40% ҳосил йўқолиши мумкин.\nМош мозаикаси. Хавфли вирус ка-саллиги бўлиб, у мош дони ҳосилини 55-70%га, кўк массасини эса 30-65%га камайтиради. Зарарланган барглар то-мирлари атрофида қорамтир хошия пайдо бўлиб, барг четлари букилади. Сўнгра баргларда яққол кўзга ташла-нувчи мозаика ривожланиб, улар кучли ғижимланган шакл олади. Ўсимлик бўйи пасаяди ва ривожланишдан орқада қолади.\nМуалифлар: Мавлянова Р.Ф. ва бошқалар (2018). Мош етиштириш технологияси.


ЎЗБЕКИСТОН РЕСПУБЛИКАСИ ОЛИЙ СУДИ«ҲАММАСЛАК»ЛАРНИНГ УШАЛМАГАН «ОРЗУ»СИ from\n«ҲАММАСЛАК»ЛАРНИНГ УШАЛМАГАН «ОРЗУ»СИ\nБугунги кунда гиёҳвандлик воситалари ёки психотрон моддалар билан қонунга хилоф равишда муомала қилиш нафақат мамлакатимиз, балки жаҳон ҳамжамиятини ҳам жиддий ташвишга солаётган глобал муаммолар сирасига киради. Бу иллат инсон саломатлигига путур етказибгина қолмай, оилалар ҳаётини издан чиқаради, жамият барқарорлигига хам жиддий хавф туғдириш баробарида, турли жиноятларнинг ҳам келиб чиқишига йўл очади.\nМамлакатимизда гиёҳвандлик балосига қарши курашишнинг мустаҳкам ҳуқуқий асослари яратилган. Хусусан, Жиноят кодексида гиёҳвандлик воситалари ва психотрон воситалар билан қонунга хилоф равишда муомала қилиш оғир ва ўта оғир жиноятлар туркумига киритилган бўлиб, уларни содир этганлик учун қатъий жавобгарлик белгиланган.\nШунингдек, бу турдаги жиноятларни содир этган, гиёҳвандликка муккасидан кетган кимсаларга нисбатан мажбурий тартибда даволаш чоралари ҳам қўлланилади.\nШунга қарамай, орамизда бойлик орттириш илинжида оғуфурушликдек нопок йўлни танлаган кимсалар ҳам учраб туради.\nШу ўринда фикримизни ҳаётий мисоллар ёрдамида давом эттирамиз. Шаҳрисабзлик Маҳмуд Алиқулов жиноий шериги Баҳодир Мирзаев (исм-шарифлар ўзгартирилган) нинг «кўрсатма»си билан уйида наша ўсимлигини етиштиради. Ҳамтовоқларнинг бундан кўзлаган ғараз мақсади оғуфурушликдек чиркин «касб» ортидан мўмай даромад орттириш эди.\nАйтиш керакки, «ҳаммаслак»ларнинг бири Баҳодир Мирзаев муқаддам жиноий қилмишлари учун икки марта жиноий жавобгарликка тортилган.\nБироқ «ўрганган кўнгил ўртанса қўймас» деганларидек, ёши бир жойга бориб қолган, қолаверса, катта оиланинг бошлиғи бўлган бу кимсалар қилмишларининг «миси» чиқишини ўйлаб ҳам ўтирмай, тубанлик йўлини танлашди.\nМаҳмуд заҳри қотил «пишиб», маромига етгач, жиноий шериги Баҳодир Мирзаевни уйига чақириб, унга бу ҳақда секин оғиз очди:\n— «Дори» сиз айтгандек, обдон етилди. Агар яқин танишларингиз бўлса, нашани пуллаш йўлини қидираверишимиз керак. Яхшигина нарх қўйиб, майдалаб ўтказсак, иккаламиз ҳам бир нарсалик бўлиб қоламиз.\nМаҳмуддан бу «хушхабар»ни эшитган Баҳодир «харидор» топишга ваъда берди.\nОрадан кўп ўтмай, «харидор» ҳам топила қолди. Ўзини «Шавкат» дея деб таништирган бу нотаниш киши Баҳодирга «дори» дарагини бировлар орқали эшитгани, у бир танишига жуда зарурлигини айтди. Агар иложи бўлса, ҳозироқ топиб беришини сўради.\nҚисқаси, шу куни Баҳодир ўзаро «келишув»га кўра, бир гугурт қутисида жойлаштирилган нашани 150 минг сўм эвазига топиб берадиган бўлди.\nМаҳмуднинг хонадонидан «оғу»ни олган Баҳодир кўп ўтмай белгиланган манзилда «Шавкат» билан учрашди. У гиёҳванд воситасини 150 минг сўмга пуллаётганда, жиноят устида қўлга олинди. Жиноий шериклар ўзларининг бу пинҳона кирдикорларидан ҳуқуқ-тартибот идоралари аллақачон хабардорлиги, «Шавкат» исмли харидор аслида ички ишлар бўлими ходими эканини етти ухлаб тушларига ҳам кирмаган эди…\nХайриятки, оғуни пинҳона пуллаб, мўмайгина маблағга эга бўлиш илинжида юрган жиноий шерикларнинг қилмиши узоққа чўзилмади. Ҳуқуқни муҳофаза қилувчи орган ходимларининг тезкор саъй-ҳаракатлари туфайли уларнинг жиноий килмишига чек қўйилди.\nСуд оғуфуруш кимсаларнинг барча кирдикорларини атрофлича муҳокама қилиб, Жиноят кодексининг тегишли моддаларига асосан уларнинг ҳар бирига нисбатан тегишли жазони тайинлади.\nМухтасар айтганда, гиёҳвандлик иллати нафақат бир кимсанинг тақдирида салбий из қолдириши, балки ўзгалар соғлиғига, ҳаётига ҳам жиддий таҳдид солиши билан хатарлидир. Шу боис ҳам, бу иллатга қарши курашиш орқали бебаҳо бойлигимиз — соғлиғимизни асрашимиз баробарида, содир этилажак қатор жиноятлар ва кўнгилсиз ҳодисаларнинг ҳам олдини олган бўламиз.\nКитоб тумани судининг раиси,\nХозирда сайтда – 216:\nмехмонлар – 199


2019 йилда ОТМга қандай кириш мумкин? Муваффақиятли имтиҳон топшириш сирлари\nЖамият 15:47 / 22.02.2019 22218\nДавлат тест маркази маълумотларига кўра, 2018 йилда олий ўқув юртларига ўқишга кириш учун 679 000дан ортиқ абитуриент ҳужжат топширган. Улардан 10 фоизга яқини кириш имтиҳонларидан ўтиб, талабага айланди. Лекин жорий йилда, ДТМ тахминларига кўра, абитуриентлар сони икки баробар ошиб, 1 500 000 кўрсаткични қайд этиши кутилмоқда.\nХўш, 2019 йил муваффақиятли тарзда нуфузли олийгоҳларнинг талабасига айланиш учун нима қилиш керак? Тўғри тайёргарликни қай тариқа бошлаш керак ва имтиҳонларни омадли топширишнинг қандай сирлари мавжуд?\n91 фоиз ўқувчилари 2018 йилда мамлакатимизнинг турли ОТМ талабаларига айланган «BUNKER LAB» абитуриентлар мактаби бор-йўғи 5 ойга мўлжалланган супер интенсив курсларга янги гуруҳлар очилишини маълум қилади. Бу кириш имтиҳонларига ҳали тайёргарлик кўришни бошламаган абитуриентлар учун чинакам имкониятдир. 5 ой ичида нолдан бошлаб исталган даражагача тайёрланасиз. Бундан ташқари, «BUNKER LAB» жамоаси барчани 24 февраль соат 15:00да янги филиалнинг очилиш маросимига таклиф этади.\nУшбу тадбир муносабати билан ўз хоҳишингизга қараб исталган фан бўйича тўлиқ бепул таълим олиш имконини берувчи сертификат учун махсус ўйин ҳам ўтказилади. Мазкур кунда сизни қуйидагилар кутади:\n-тантанали очилиш маросими\n-сизга касб танлашда ёрдам берувчи психологик тест\n-барча фанлар бўйича бепул консультация\n-кўнгилочар дастур ва кофе-брейк\n-барча янги мижозларга ёқимли чегирмалар\nМахсус меҳмон, ДТМда тестларни тузиш бўйича бош эксперт, узоқ йиллик иш тажрибасига эга ўқитувчи Суҳроб Теляев олийгоҳга киришнинг барча сир-асрорлари билан ўртоқлашади ва сизнинг имтиҳон топширишга оид ҳар қандай саволларингизга жавоб беради.\nРўйхатдан ўтиш учун телефонлар:\nМанзил: Юнусобод тумани, 19 уй,\nМўлжал: 7 шаҳар касалхонаси, «РАНДЕВУ» ресторани қаршисида


Илм — ақл чироғи — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nИлм — ақл чироғи\nМуқаддас динимиз таълимотининг асосий мазмун-моҳиятини илм-маърифатга ундаш ташкил этади. Бутун инсониятни зулмат ва жаҳолатдан фақат илму маърифатгина халос этиши такрор-такрор таъкидланган ва илм олишга буюрилган. Қуръони карим сўзи “ўқиш” маъносини англатиши ҳамда ундан илк нозил бўлган суранинг илк сўзи ҳам “ўқи” деган хитоб билан бошлангани бунинг яққол исботидир. Пайғамбаримиз Муҳаммад (алайҳис-салом): “Илм талаб қилиш ҳар бир мусулмон эркак ва аёлга фарз”, деганлар. Бошқа бир ҳадисда: “Илмни, гарчи Чин (Хитой)да бўлса ҳам, талаб қилинглар”, дейилади.\nЯна бир ҳадисда эса Пайғамбаримиз соллаллоҳу алайҳи васаллам айтадилар: “Жоҳил билмаганини сўрамаслиги, олим билганини айтмаслиги дуруст эмас” (Табороний, Ибн Мурдавайҳ, ибн Сунний, Абу Нуъаймлар ривоят қилишган).\nИлмнинг фазилатлари жуда кўп, уларни санаш учун бир китоб камлик қилади. Ушбу фазилатлардан бири илмнинг ибодатларнинг афзали эканлигидир. Аслида илм олиш фарз ибодатлар қаторидаги энг катта ибодат ҳисобланади ва у нафл ибодатлардан афзалдир. Чунки илм, биринчидан, амалдан олдин туради ва амал қилишга йўл кўрсатади, амал илмсиз бўлмайди, аммо илм амалсиз ҳам бўлади. Иккинчидан, амал фақат ўз эгасига фойда берса, илмнинг фойдасидан бошқалар ҳам баҳраманд бўлади. Учинчидан, ибодатнинг фойдаси унинг якуни билан тўхтайди, илм эса узоқ муддатгача фойда бериб туради. Тўртинчидан, илм яхшини ёмондан, ҳалолни ҳаромдан, савобни гуноҳдан ва ҳақиқатни ёлғондан ажратиб беради.\nҲазрати Али (р.а) ҳар бир даврда ўзига хос бўлган илмларни ҳосил қилишга ишора қилиб: “Болаларингизга ўзлари яшаётган давр илмларини ўргатинглар, чунки улар сизнинг даврингиздан бошқа даврда дунёга келганлар”, – деганлар. Инсоннинг келажакда аҳли солиҳ, баркамол инсон бўлиб етишиши, аввало, унинг ёшлигида олган одоб-ахлоқи ҳамда илм-маърифатига боғлиқдир. Шунинг учун ҳам жаноби Расулуллоҳ соллаллоҳу алайҳи васаллам бир ҳадисларида: “Ёшликда ўрганилган илм тошга ўйилган нақш кабидир”, — деб марҳамат қилганлар.\nДемак, фарзандларимиз илм-маърифатли инсонлар бўлиб етишишларида ҳар биримиз масъулмиз. Инсон ўзини нимага бағишласа, ўша нарса доирасида шаклланишини ёдимиздан чиқармайлик.\nГулистон шаҳар “Тавҳид”\nКексаси бор уйни файзи бор.


09:06 / 27.09.2017\nЯпонияликлар олимлар 177 китни ўлдиришган, деб хабар берди Япония балиқчилик бошқармаси.\nChannel NewsAsia маълумотларига кўра, учта кит овловчи кема кичик полосатик туридаги 43 та китни ва 134 сейвал китини овлаган. Мутахассислар китларнинг ички аъзоларини, жумладан улар ошқозони ичидагиларни ўрганишади.\nКит овлаш соҳасини тартибга солиш халқаро конвенцияси китларга даромад олиш мақсадида ов қилишни тақиқлайди. Бироқ 1987 йилда қабул қилинган келишувга кўра, китлар билан уларнинг ўлиши билан якунланиши мумкин бўлган турли тадқиқотлар олиб бориш мумкин.\nБироқ бу орада жонзотлар ҳимоячилари Японияни илмий мақсадлар баҳонасида мамлакатда китлар ўлдирилиб, сўнгра уларнинг гўшти дўконларда сотилишида айблаб келадилар.


Али розияллоҳу анҳу: Али розияллоҳу анҳунинг халифаликка лойиқлиги\nBy Исмоил Муҳаммад Яъқуб on 01/08/2019 АЛИ ТАРИХ ХУЛАФОИ РОШИДИНЛАР\nАҳли сунна вал жамоанинг эътиқодига кўра, Абу Бакр, Умар ва Усмондан сўнг халифаликка энг лойиқ инсон Али розияллоҳу анҳу эди. Ҳар бир мусулмон киши рошид халифалик тартиби борасида худди шундай эътиқод қилиши лозим. Али розияллоҳу анҳунинг халифаликка лойиқлигига кўплаб шаръий далиллар келган бўлиб, қуйида улардан баъзиларини келтирамиз:\n1) Аллоҳ таоло айтади: “Аллоҳ сизлардан иймон келтирган ва яхши амаллар қилган кишиларга, уларни худди ўтмишда ўтган иймон-эътиқодли аждодларини қилганидек, мушрикларнинг ерларига ворис қилишни, улар учун Ўзи рози бўлган динни – Исломни азиз ва ғолиб дин қилишни, уларнинг ҳолатларини қўрқувдан хотиржамликка ўзгартириб қўйишни ваъда қилди” (Нур сураси, 55). Бу оятнинг Али розияллоҳу анҳунинг халифаликка ҳақлилигига далиллиги шу жиҳатданки, у Аллоҳ таоло ер юзида динини улар қўлида ғолиб қилган халифалардан бири бўлди;\n2) Ирбоз ибн Сория ривоят қилган ҳадисда Пайғамбар соллаллоҳу алайҳи ва саллам шундай деганлар: “Менинг суннатимни ва мендан кейинги рошид, маҳдий (сўзи ҳам, иши ҳам тўғри) халифалар суннатларини (йўлларини) маҳкам тутинглар ва уларга қозиқ тишларингиз билан ёпишинглар”. Бу ҳадиснинг Али розияллоҳу анҳунинг халифаликка ҳақли эканига далил бўлиши шу жиҳатданки, у яхшиликка буюриб, ёмонликдан қайтарган, Аллоҳнинг ҳудудларига риоя қилган, намозни тўкис адо этган, закотни берган ва Расулуллоҳ соллаллоҳу алайҳи ва салламнинг йўлларида юрган, ҳақни ва адолатни ўрнатган рошид ва маҳдий халифалардан бўлди;\n3) Сафина ривоят қилган ҳадисда Пайғамбар соллаллоҳу алайҳи ва саллам айтганлар: “Пайғамбарлик халифалиги ўттиз йилдир, сўнг Аллоҳ мулкни истаган кишисига беради”. Бу ҳадисда ҳам Али розияллоҳу анҳунинг халифаликка ҳақлилигига ишора бор. Зеро, унинг халифалиги мазкур ҳадисда Пайғамбар соллаллоҳу алайҳи ва саллам чегаралаб қўйган пайғамбарлик хилофати муддатининг охирги ўттизинчи йилларига тўғри келди, аҳли илмлар шунга ҳукм қилганлар. Аҳмад ибн Ҳанбал айтади: “Сафинанинг хилофат ҳақидаги ҳадиси саҳиҳдир, халифалар хусусида мен шу фикрни қувватлайман”. Аҳмад ибн Ҳанбалнинг ўғли Абдуллоҳ айтади: “Отамга, баъзи одамлар уни халифа эмас, деб айтишади”, деган эдим, “Бўлмаган гап, Расулуллоҳ соллаллоҳу алайҳи ва салламнинг саҳобалари унга: “Эй амирул мўъминин” деб мурожаат қилардилар. Биз уларни ёлғончига чиқарамизми?! У (мусулмонларга бош бўлиб) ҳаж қилди, (ўғрининг қўлини) кесди, (зинокорларни) тошбўрон қилди. Бу ишлар халифанинг вазифалари эди-ку!” деб жавоб бердилар”.\nИбн Таймия Сафина ҳадиси ҳақида шундай дейди: “У Ҳаммод ибн Салама, Абдулворис ибн Саид ва Аввом ибн Ҳавшаб Саид ибн Жаҳмондан, у Расулуллоҳ соллаллоҳу алайҳи ва салламнинг мавлоси (озод қилган қули) Сафинадан ривоят қилган машҳур ҳадисдир. Уни Абу Довуд ва бошқа “Сунан” соҳиблари ривоят қилганлар. Имом Аҳмад ва бошқалар тўрт рошид халифани эътироф этишда шу ҳадисга суянганлар. Аҳмад уни собит (саҳиҳ) санаган ва одамлар бўлиниб кетгани сабабли Алининг халифалигини эътироф этишдан тўхталган кишиларга қарши бу ҳадисни далил қилган. Аҳмад: “Ким Алини тўртинчи халифа деб тан олмаса, у эшакдан ҳам гумроҳроқ”, деган ва ундай кимса билан никоҳланишдан қайтарган”.\n“Таҳовия” шориҳи айтади: “Усмон розияллоҳу анҳудан сўнг Али розияллоҳу анҳуни халифа деб эътироф этамиз. Усмон қатл этилганидан сўнг одамлар Алига байъат беришгач, у итоат қилиниши вожиб бўлган ҳақ имомга айланди. У ўз замонасида нубувват халифаси эди. Бунга Сафинанинг қуйидаги ҳадиси далолат қилади: “Расулуллоҳ соллаллоҳу алайҳи ва саллам: “Нубувват халифалиги ўттиз йилдир, сўнгра Аллоҳ мулкни истаган кишисига беради”, деганлар”.\n “Сунани Абу Довуд” (4/201), “Сунани Термизий” (5/44), ҳасан-саҳиҳ ҳадис.\n “Саҳиҳи Ибн Ҳиббон” (6657), Табароний, “Кабир” (6442). Албоний, “Ас-силсила ас-саҳиҳа” (1/742).\n Абдуллоҳ ибн Ҳанбал, “Ас-сунна”(235-бет).\n “Ақидату аҳлис-сунна вал-жамоа” (2/286).\n “Таҳовия шарҳи” (545-бет). “Силсила саҳиҳа” (1/742-749).\nAvvalgi maqolaСоғлом эътиқодга йўлланма: Анбиёларнинг маъсумлиги (2)\nKeyingi maqola Қабристонга оид ҳукмлар: Муқаддима (6)


(1892-йил, Бухоро - 1934-йил 1-июн, Тошкент)\nБухородаги жадидчилик ҳаракати намояндаси, сиёсат арбоби. Бошланғич таълимни Бухорода олгач, Истанбул мадрасасида ўқиди. Отаси йирик савдогар Мирза Муҳитдин Мансуров илк жадид газетаси “Бухоройи шариф”ни моддий жиҳатдан таъминлаб турган, янги усул мактабларига ҳомийлик қилган. А. Муҳитдиновнинг илк мақолалари Оренбургдаги “Вақт” газетасида эълон қилинган (1910).\nБухорода 1917-йил апрел намойишидан кейин ёш бухороликлар партияси МКга аъзо бўлди. Колесов воқеасидан кейин Самарқанд, Тошкент, Москвада муҳожирликда яшашга мажбур бўлди (1918-19). У Туркистон мусулмонлари бюроси аъзоси (1919-20) ҳамда “Қутулиш” газетаси муҳаррири (1920) эди. Бухорода амирлик қизил аскарлар кучи билан ағдарилгач, А. Муҳитдинов Умумбухоро Инқилобий қўмитаси раиси (1920-йил сентабр - 1921-йил сентабр), БХСР деҳқончилик нозири (1920-21) каби масъул лавозимларда ишлади. БХСР нинг дастлабки Конститутсиясини ишлаб чиқишда қатнашган, Бухорода ер-сув ислоҳоти ўтказилиши ташкилотчиларидан бири. А. Муҳитдинов БХСР нинг хорижий мамлакатлар билан Россия воситачилигисиз мустақил алоқа ўрнатиш, босқинчи қизил армияни олиб чиқиб кетиш, халқ милитсияси сингари миллий армия тузишни қатъий талаб қилган.\nШунинг учун ҳам Марказнинг Туркистондаги таянчи бўлган Турккомиссия томонидан А. Муҳитдинов ва унинг тарафдорлари “ўнг оғмачилик”да айбланди ва лавозимидан бўшатилди. Лекин, шунга қарамасдан у 1921-24-йилларда БХСР савдо ва саноат вазири, Бухоро Халқ хўжалиги Олий кенгаши раиси, Бухоро Иқтисодий кенгаши раиси, БХСР нозирлар шўроси раисининг 2-муовини лавозимларида ишлади ва Бухоро Республикасининг мустақиллиги, эътиқод эркинлиги, демократик ислоҳатларни ёқлаб чиқди.\nЎрта Осиёда миллий ҳудудий чегараланиш ўтказилиб, Ўзбекистон ССР таркибида Тожикистон АССР ташкил қилингач, А. Муҳитдинов Тожикистон АССР Халқ Комиссарлари Совети раиси қилиб тайинланди (1925-29). Тожикистон ССР тузилгач, у Ўзбекистон ССР таъминот Халқ Комиссарлигида ишлади.\n1933-йил 21-августда совет режими томонидан А. Муҳитдинов қамоққа олиниб, унга “буржуа миллатчиси” тамғаси ёпиштирилди ва 1934-йил 1-июнда отиб ташланди.


Қайси маҳсулотлар уйқусизликни келтириб чиқаради?\nПарҳезшунос Кален: помидор, консерва, тузлама ва авокадо уйқусизликка сабаб бўлади.\nПарҳезшунос Елена Кален кечки овқатда истеъмол қилинадиган уйқу сифатига таъсир кўрсатувчи маҳсулотларни санаб ўтди.Унинг таъкидлашича, мунтазам уйқусизлик ёки уйқуга тўймаслик иммунитет тушиб кетишига, стресс гормони кўпайишига ва организмнинг умумий ҳолати ёмонлашишига сабаб бўлади. Бундан ташқари, одам тез чарчайди, асабий бўлиб қолади. Бу эса меъёрдан ортиқ овқатланишга ва ортиқча вазн тўплашга олиб келади.Мутахассиснинг сўзларига кўра, баъзи бир маҳсулотлар уйқусизликнинг сабабчилари бўлиши мумкин. Масалан, гўшт (қовурилган ёки гриль), помидор, бақлажон, консерваланган маҳсулотлар, тузламалар (сабзавотлар ҳам, балиқлар ҳам), шунингдек, авокадо, моғорлаган пишлоқ ҳам.“Санаб ўтилган маҳсулотлар таркибида тиранин жуда кўп бўлиши мумкин. Ушбу аминокислота организмда норадреналинга (стресс гормонига) айланади. Қонда ҳар асабиёлашган вазиятда ушбу модданинг концентрацияси кўпаяди. Натижада эса ўзимизни ниҳоятда ҳаяжонланган, тўлқинлангандек ҳис қиламиз, тунда эса ухлаш қийинлашади”, - дейди мутахассис.Унинг таъкидлашича, уйқудан олдин сельдерей ва сийдик ҳайдайдиган бошқа маҳсулотларни истеъмол қилмаган маъқул.\nПарҳезшунос Елена Кален кечки овқатда истеъмол қилинадиган уйқу сифатига таъсир кўрсатувчи маҳсулотларни санаб ўтди.\nУнинг таъкидлашича, мунтазам уйқусизлик ёки уйқуга тўймаслик иммунитет тушиб кетишига, стресс гормони кўпайишига ва организмнинг умумий ҳолати ёмонлашишига сабаб бўлади. Бундан ташқари, одам тез чарчайди, асабий бўлиб қолади. Бу эса меъёрдан ортиқ овқатланишга ва ортиқча вазн тўплашга олиб келади.\nМутахассиснинг сўзларига кўра, баъзи бир маҳсулотлар уйқусизликнинг сабабчилари бўлиши мумкин. Масалан, гўшт (қовурилган ёки гриль), помидор, бақлажон, консерваланган маҳсулотлар, тузламалар (сабзавотлар ҳам, балиқлар ҳам), шунингдек, авокадо, моғорлаган пишлоқ ҳам.\n“Санаб ўтилган маҳсулотлар таркибида тиранин жуда кўп бўлиши мумкин. Ушбу аминокислота организмда норадреналинга (стресс гормонига) айланади. Қонда ҳар асабиёлашган вазиятда ушбу модданинг концентрацияси кўпаяди. Натижада эса ўзимизни ниҳоятда ҳаяжонланган, тўлқинлангандек ҳис қиламиз, тунда эса ухлаш қийинлашади”, - дейди мутахассис.\nУнинг таъкидлашича, уйқудан олдин сельдерей ва сийдик ҳайдайдиган бошқа маҳсулотларни истеъмол қилмаган маъқул.


“Ўзбекнефтгаз”: Тизимдаги корхоналарда янги турдаги маҳсулотларни маҳаллийлаштириш даражаси кенгайтирилмоқда (Фото) » «UZBEKNEFTGAZ» AO\nҲозирги кунда “Uz-Kor Gas Chemical” ҚК МЧЖда корхонанинг саноат эҳтиёжларини қондириш мақсадида умумий қиймати 0,29 млн. АҚШ доллари бўлган юқори тозаликдаги водород ва азот қўйиш станцияларини қуриш лойиҳалари амалга оширилмоқда.\nБундан ташқари ҳозирда корхона томонидан маҳаллийлаштириш ва импортни қисқартириш режаси асосида ўз эҳтиёжлари учун “Wash Oil” ювиш мойини ишлаб чиқариш лойиҳаси ҳам тайёрланмоқда. Лойиҳа қиймати 18,0 млн. АҚШ доллари, бўлиб уни амалга ошириш натижасида йилига 5 минг тн. ювиш мойлари ишлаб чиқарилади.


Фарзандини 6000 долларга сотган аёл устидан...\n27.09.2021 20:21 0 1427\nСамарқанд вилояти Пахтачи туманида 6 ёшли ўғлини сотган аёл қўлга олинди. Бу ҳақда вилоят ИИБ матбуот хизмати маълум қилди.\nТакидланишича, аёл ўғлини 8-10 йилдан бери фарзанд кўрмаётган оилага 6000 долларга сотган.\nАёлнинг айтишича, сотишга унинг шахсий уйи йўқлиги сабаб бўлган. Унинг 3 нафар фарзанди бор эди.\nСодир этилган ҳолат жиноят ишлари бўйича судда кўриб чиқилган. Аёл Жиноят кодексининг 135-моддаси (одам савдоси) 3-қисми «а» банди билан Жиноят кодексининг 57-моддасини қўллаб 5 йилга озодликдан маҳрум этилган.\nжиноят одам савдоси фарзанд Самарқанд вилояти Пахтачи тумани\nҲуқуқ 21/10, 18:31\nҲуқуқ 20/10, 22:04


Криптовалюта, токен, блокчейн… ҳалолми ёки йўқ? / Ислом молияси\nHome Маълумот ва таҳлилТаҳлил\tКриптовалюта, токен, блокчейн… ҳалолми ёки йўқ?\n27.12.2020 6573 views\nКриптовалюталар дунё миқёсида тобора оммалашиб бормоқда. Криптовалютадан келиши мумкин бўлган даромадлар мусулмон сармоядорларни ўзига жалб қилаётган бўлса, токенлар* ишлаб чиқариш орқали маблағ йиғиб олиш имконияти мусулмон тадбиркорларнинг ушбу соҳага қизиқишлари ортишига сабаб бўлмоқда. Шу билан бирга, «Криптовалюта ва токенлар савдоси шариат талабларига мувофиқми?» деган савол тез-тез ва давомли равишда сўраладиган саволлардан бирига айланиб улгурди. Ушбу мақолада криптовалюта ва токенларнинг моҳиятини шариат нуқтаи назаридан таҳлил қилишга ҳаракат қиламиз.\nТадқиқотимиз давомида криптовалюта ва токенларнинг бир қанча турлари мавжуд эканлиги маълум бўлди. Токен савдоси ва блокчейн асосидаги лойиҳалар турли усуллар асосида амалга ошириладиган бир шароитда, барча криптовалюталар учун ягона қоида таклиф қилиш тўғри бўлмаса керак. Чиқарилаётган токенлар ўз кўриниши ва вазифаларига кўра бир-биридан кескин фарқ қилиши мумкин. Бугунги кунда токенларнинг турли хили мавжуд бўлиб, шулардан асосий учтасини номини келтириб ўтамиз:\n«Сармоя» (Security) токенлари — қайсидир маънода қимматбаҳо қоғозларга ўхшайди;\n«Хизмат» (Utility) токенлари — амалга оширилаётган лойиҳа доирасида тақдим қилинаётган хизматлардан фойдаланиш имкониятини тақдим этади;\n«Ҳақиқий» криптовалюта (real cryptocurrencies) ёки «тўлов» токенлари (Payment tokens) — ушбу турдаги токенлар ўз блокчейн (муайян қоида асосида узлуксиз кетма кетликка эга маълумотлар бўғимларидан тузилган занжир) тизимига эга бўлиб, улар кўпинча тўлов воситаси сифатида кўрилади.\nНазарий жиҳатдан, токен эгаси корхонада улушга эга бўлиши, бирор хизмат ёки ускунадан фойдаланиш ҳуқуқига эга бўлиши, корхона мулки (актив)га ёки пул оқимларига даъвогарлик қилиши мумкин.\nТокенлар сармояни кўпайтиришнинг янгича/замонавий/инновацион усули бўлиб, агар улар тўғри тизимлаштирилса уларни шариат талабларига мослаштириш мумкин.\nКриптовалюта ўзи нима?\nКриптовалюта – бу виртуал, яъни жисмонан эмас, балки рақамли тарзда мавжуд бўлган валютанинг бир кўриниши бўлиб, бунда криптография (маълумотлар махфийлиги ва яхлитлигини таъминловчи тизим) орқали криптовалютани сарфламоқчи бўлган шахсни, у ушбу ишни амалга ошириш ҳуқуқи бор ёки йўқлиги текшириб олинади.\nЎз моҳиятига кўра, криптовалюталар муайян кетма-кетликда интернет орқали амалга ошириладиган битимлар тизими бўлиб, бунда ўзаро боғлиқ бўлмаган икки томон ўртасидаги ўтказмалар осон ва хавфсиз равишда амалга оширилиши таъминланади (яъни қийматларнинг бир томондан иккинчи томонга хавфсиз равишда ўтиши кафолатланади).\nКриптовалюталар билан амалга ошириладиган амалиётлар марказлашган тизим орқали назорат қилинмагани учун (ушбу тизим марказлашмаган компьютерлар тармоғи орқали фаолият олиб боради) мазкур технология анъанавий молиявий воситачиларга бўлган талаб/эҳтиёжнинг йўқолишига сабаб бўлмоқда ва шу билан бирга сотувчи ва харидорларга криптовалютадан фойдаланган ҳолда тўғридан-тўғри тўлов амалга ошириш имконини берувчи янги тизимни таклиф қилмоқда. Анъанавий пуллар каби, криптовалюталар ҳам биржаларда олди-сотди қилиниши, электрон ҳамёнлар орқали бошқарилиши ва тўлов тизимлари орқали сарфланиши мумкин. Бироқ бошқа турдаги электрон тўловлардан фарқли равишда, криптовалютада амалга оширилган ўтказмалар мажбурий тарзда бекор қилина олмайди.\nКриптовалюталар амалда қандай ишлайди?\nКриптовалюта иштирокидаги ўтказмалар, одатда банк ёки марказий бошқарув идорасига мурожаат қилмаган ҳолда (яъни марказлашмаган peer-to-peer тизими орқали) амалга оширилади. Ҳар бир ўтказма барча фойдаланувчилар учун очиқ бўлган оммавий рўйхат (ёки блокчейн)да қайд қилинади. Тўлов қилишни хоҳлаган фойдаланувчи интернет ёрдамида тўлов қўлланмаси ишлаб чиқади ва тармоққа қўяди. Шундан кейин криптография технологияси ёрдамида ушбу ўтказма яроқли эканлиги аниқланади (яъни тўловчида шу валюта борлиги). Бу тизим анъанавий банк депозитларидан ўзгача ишлайди. Анъанавий банклар ҳар бир ўтказмани рақамли ёзувини ўзида сақлайди ва бу қайдларнинг ҳақиқийлиги ва сақланишини кафолатлайди ва бунга банк масъул ҳисобланади.\nОдатда, криптовалюталар тармоғи ўз фойдаланувчиларига ўзаро ўтказмаларни амалга ошириш имконини берадиган ва “жуфт калит” (key pair) сифатида маълум бўлган криптографик тизимдан фойдаланади. “Жуфт калит” криптографияси ҳар бир фойдаланувчига икки қисм (бўлак)дан иборат криптографик калит тақдим этади. “Жуфт калит” нинг бир бўлаги фақатгина ўз фойдаланувчиси/эгасига маълум бўлади (“шахсий/ёпиқ калит” каби), иккинчи – “умумий/очиқ” калит эса каттароқ жамоа билан алоқа ўрнатиш мақсадида ишлатилади.\n“Жуфт калит” криптографияси хабарларни шифрлаш/ кодлаш ёки уларнинг ҳақиқийлиги/тўғрилигини аниқлаш/тасдиқлаш учун ёки бир вақтнинг ўзида шу икки вазифани бажариш учун қўлланилади. Криптовалюталарда “жуфт калит” криптографияси кодлашдан кўра кўпроқ тўлов қўлланмаси (кўрсатмаси) тўғрилигини тасдиқлаш учун ишлатилади. Тўловчилар ўзларининг шахсий калитларидан фойдаланган ҳолда, тўловларни амалга ошириш учун рақамли “имзо” қўйишади, тўловни қабул қилувчи томон эса “очиқ” калит ёрдамида тўлов қўлланмасининг ҳақиқийлигини (ишончлилигини) тасдиқлайди.\nСодда қилиб айтганда, тўлов амалга оширилгандан кейин тегишли миқдордаги маблағ тўловчининг ҳамёнидан олиб, тўловни қабул қилувчининг ҳамёнига ўтказилиши бўйича сўров (талаб) тармоққа юборилади. Ушбу сўров тармоққа жойланади ва криптовалюта ишлаб чиқувчи – “miner”лар ўтказма/битимларни амалга ошириш ҳуқуқини қўлга киритиш ва шунга мувофиқ равишда блокчейнни янгилаш / қайта юклаш учун мусобақалашишади.\nБлокчеин қайта юклангач, ўтказма тасдиқланади ва ортга қайтмайди (яъни жараён узил-кесил амалга ошган) деб ҳисобланади. Мазкур жараён криптовалюта турига қараб, ўртача 10 сониядан 10 дақиқагача вақт олиши мумкин.\nКриптовалюталарнинг шариат нуқтаи назаридан таҳлили\nBitcoin, Litecoin, Ripple каби криптовалюта тангалар бўлиб, улар фақат рақамли қийматнинг ўзгаришини кўрсатадиган блокчейнлар бўйича битимларда қайд этилади. Бу тангалар рақамли (онлайн) валюта вазифасини бажаради ва фақат “peer-to-peer” тўлов тизими сифатида ишлатилади (яъни уларнинг бошқа вазифалари бўлмайди).\nВалюта тангаларининг икки турм мавжуд: бири савдогарлар томонидан қабул қилинадиган тангалар ва савдогарлар ва тармоқдан ташқаридаги компаниялар томонидан қабул қилинмайдиган тангалар.\nБугунги кунда биткоин бир қатор мамлакатларда, веб-сайтларда ва дўконларда тўлов воситаси сифатида қабул қилинмоқда. Microsoft, Subway, Reddit, Virgin Galactic, Expedia ва бошқа кўплаб дўконлар ва трансмиллий компаниялар Биткоинда тўловларни қабул қилишни бошладилар.\nLitecoin ва Ripple каби тангалари эса хозирча трансмиллий компаниялар томонидан тўлов воситаси сифатида қабул қилинмаяпти. Лекин шу билан бирга, бу тангалар ўз тармоқларида айирбошлаш ва ҳисоб-китоб воситаси сифатида ишлатилмоқда.\nШариат нуқтаи назаридан, ҳар икки турдаги валюта тангалари тўлов тизими сифатида фойдаланиш мақсадида чиқарилган ва тўлов тизими сифатида тан олингани сабабли, улар ҳам валюта ҳисобланади. Ушбу тангалардан фойдаланувчилар орасида Таъамул (умумий/одатий фойдаланиш) ва Истилоҳ (ижтимоий келишув/розилик) га кўра ушбу тангалар валюта ва муомала воситасидир.\nАсосий фарқ шундаки, Биткоин Litecoin ва Ripple-дан фарқли ўлароқ, кенгроқ миқёсда қабул қилина бошлади, натижада Биткоин «ал-Урф ал-ъаам» (кенг тарқалган урф-одат) қоидаси асосида валютага айланган бўлса, ўз тармоқларидагина тўлов воситаси бўлган валюта тангалари ал-Урф ал-Хос (хос урф) қоидасига кўра валюта ҳисобланмоқда. Ал-Урф ал-Хос (хос урф) фақат бир тоифа одамлар доирасига хос бўлган амалиёт ёки тушунчаларни англатади. Ушбу ўзига хослик манзил (жойлашув), касб, бирор бир жамиятга аъзолик ёки бир гуруҳ одамлар ўртасидаги келишув натижаси бўлиши мумкин. Шайх Мустафо аз-Зарқа бундай “Урф” нинг турлари сон-саноқсиз бўлиши мумкинлигини таъкидлайди, чунки одамлар эҳтиёжлари ва уларнинг манфаатлари (Масалиҳ) макон ва замонга қараб ўзгариб/кўпайиб бораверади. Шундан келиб чиққан ҳолда айтиш мумкинки, тез орада блокчейн асосида бирор бир алоҳида урфнинг тури шаклланиши мумкин.\nБуюк Британиялик олим, муфтий Фараз Адам 2017 йилнинг август ойида Биткоинга бағишланган катта ва мазмунли мақола ёзган эди. Олим ушбу мақоласида Биткоин ҳақиқатда ҳам ҳуқуқий жиҳатдан мол (бойлик маъносида) хусусияти мавжуд, аммо валюта хусусияти мавжудлиги бирмунча баҳсли масала дейди. Шунингдек, Биткоин шариатнинг мақсадларидан бўлган мол-мулкни асраш ва умумий иқтисодий ривожланишга хизмат қилмаслигини таъкидлайди. Кейинроқ, муфтий Фараз Адам биткоин шахсий бойликни кўпайтириш учун хизмат қилувчи сармоя воситаси ва бу шариат нуқтаи назаридан қонуний ҳисобланиши мумкин деган фикрни илгари сурган. Шу билан бирга, олим турли соҳа мутахассислари ушбу масала юзасидан ўз фикрларини билдиришларини ва ўзининг Биткоин борасидаги фикрларини фатво эмас, балки тадқиқот сифатида қабул қилишларини сўраган.\nАлбатта бундай чуқур фикр-мулоҳаза, илмий далилларга асосланган муносабат таҳсинга сазовордир.\nФараз Адам бошқа мутахассислар билан ҳамкорликда ушбу йўналишдаги тадқиқотларини давом эттиради ва 2018 йилда фиқҳий жиҳатдан Биткоин юзасидан олимларда уч хил қараш мавжуд дейди:\nБиткоин мол (бойлик) ҳам эмас, пул бирлиги ҳам эмас;\nБиткоин мол (бойлик), аммо пул бирлиги эмас;\nБиткоин ҳам мол (бойлик), ҳам пул бирлиги.\nБиринчи қарашга кўра Биткоиндан бирор усулда фойдаланиш шариатга зиддир. Муфтий Фараз фикрига кўра бундай қараш ҳақиқатдан йироқ. Биткоин мавжудлиги, унинг рақамли маълумотлардан иборатлиги, унга эгалик қилиш, айирбошлаш мумкинлиги ушбу қарашни воқеликка зид эканлигидан далолат беради.\nИккинчи гуруҳ олимлари фикрига кўра биткоин мавжуд ва у крипто-актив (мол-мулк) ҳисобланади, аммо пул вазифасини бажариши мумкин эмас. Бошқа сўз билан айтганда унга эгалик қилиш ва бойлик сифатида сақлаш мумкин, аммо алмашув воситаси сифатида фойдаланиш мумкин эмас. Ушбу олимлар фикрига кўра биткоин Таъамул (кенг/умумий фойдаланиш) ва Истилоҳ (ижтимоий келишув/розилик) жиҳатларига эга эмас. Айтиш мумкинки, бу ўтиш даврига тегишли ва бу икки хусусият ҳам вақт ўтган сари ривожланиб бориши мумкин. Фараз Адам ушбу гуруҳ олимларига жавобан, бу фикрни тўғри деб бўлмайди, чунки агар охир-оқибат Биткоинларни валютага айлантириш имкони бўлмаса одамлар улар билан савдо қилмаган бўларди, дейди.\nУчинчи гуруҳ олимларининг фикрига кўра Биткоин бошиданоқ тўлов воситаси сифатида яратилган ва бугунги кунда Истилоҳ (ижтимоий келишув/розилик) даражасига етган.\nМаълумки, бирор нарса бойлик (мол) саналиши учун унга эгалик қилишга хоҳиш/талаб бўлиши ва уни сақлаш мумкин бўлиши лозим. Биз ҳозир кўриб турибмизки, Биткоин каби марказлашмаган криптовалюталар пул тизимига талаб бор, шунингдек уларни рўйхатдан ўтказиш ва сақлаш тизими ҳам мавжудлиги юқорида баён қилинди. Шу сабабли биткоин каби криптовалюталар “тақаввум” (ҳуқуқий қиймат) хусусиятига эга.\nБизнингча, Муфтий Фараз Адамнинг биткоин борасидаги қуйидаги фикрлари эътиборга лойиқ: “Қиймат ҳақидаги тушунчаларни ҳам қайта кўриб чиқиш вақти келди. Замонавий технологиялар бизнинг ҳаёт тарзимизни ўзгартириб юбормоқда. Масалан бугунги кунда банклар қийматларни акс эттириш учун оддий рақамларлардан фойдаланадилар ва ушбу рақамлар давлатлар томонидан кафолатланади. Қурилган тизим шундайки, жамият ҳам ушбу рақамларда акс этган қийматларга ишонч билдиради ва шу рақамлар одамлар томонидан қабул қилинади. Агар мавжуд тизимга ишончли, ҳавфсиз, оддий-содда муқобил тизим яратилган экан, нима учун бундай тизим акс эттирган рақамлар қийматга эга бўлмаслиги керак? Агар ушбу тизим одамлар учун мақбул экан, демак бундай валюталар шариат нуқтаи назаридан (тўлов воситаси сифатида) қабул қилиниши мумкин”.\n* Токен, криптовалюта бўлмаган ҳисоб бирлиги бўлиб, у рақамли дунёда қимматбаҳо қоғозлар ўрнини босувчи восита сифатида кўрилади. Улардан ташқари токенларнинг турли хиллари, масалан, work tokens, utility tokens, asset-backed tokens, revenue tokens, equity tokens, buy-back tokens бўлиши мумкин.\nШунингдек, электрон калит вазифасини бажарувчи ихчамгина ускуна ҳам токен деб аталади (унинг ёрдамида фойдаланувчининг хавфсизлиги таъминланади).\nШавкат Мирзиёев: “Ислом молияси хизматларини жорий қилиш вақти келди”. Саводхонлик, сифатли хизмат — асосий омиллар\nPULATJON 28.12.2020 - 22:55\nQolgan ma‘lumotlarni ham intizorlik bilan kutib qolaman, juda zo‘r mavzu bo‘yicha maqola tayorlayapsilarakan\nMir 02.01.2021 - 23:54\nAgar Bitcoinni, masalan 10k ligida olgan bo’lsam, va u vaqt o’tib 30k ga yetgan bo’lsa, bu xuddi investitsiya hisobida olinib 20k foyda halol hisoblanadimi? Maqola uchun rahmat 😉


Институтда кириш имтиҳони. Имтиҳон олаётган профессор савол берибди:\n— Қани менга тушунтрингчи, электр мотор нега айланади?\n— Электр қуввати таъсир этаётгани учун!\n— Шу ҳам жавобми?! Нега унда дазмол айланмайди?\n— Чунки у айлана эмас.\n— Яхши.. Нега унда электр плитка айланмайди? У юмалоқ-ку?!\n— Чунки у ғадир-будир. Оёқчалари ишқаланади.\n— Тушунарли... Ҳм-м... Лампочка-чи?! Электр лампочкаси! Юмалоқ, силлиқ, оёқчалари йўқ! Нега лампочка айланмайди?\n— Лампочка айланади-ку?!\n— У куйиб қолганда янгисини қўйганингизда айлантириб қўйясизми?\n— Тўғри... Ҳақиқатдан ҳам... Айлантираман... Ҳа! Лекин уни мен айлантираман-ку, ўзи айланмайди-ку?!\n— Биласизми, бу дунёда ўз-ўзидан ҳеч нарса айланмайди! Ана, электр мотор ҳам айланиши учун электр қуввати таъсир этиши керак!\n#Ёшлар #Уддабуронлар #Ўқитувчи-домла\nМактабда болалар орасида тезлик ҳақида баҳс кетяпти:\n— Энг тез бу сўз, гапирдингми, бўлди уни қайтариб бўлмайди.\n— Энг тез бу свет, босдингми у ёнади\n— Мени кеча ичим ўтганди... бир сўз ҳам айтолмадим, светни ҳам ёқишга улгурмадим\nБолтавой тилла балиқча тутиб олибди ва унга тилагини айтибди:\n— Ҳар куни туғилган куним бўлишини истайман!\nИкки ойдан сўнг Болтавой қарибди ва вафот этибди.\nИкки жинни балиқ овлашарди. Бири каттакон чўртанни тутиб олди-ю, қўрққанидан шеригидан сўради:\n— Буни қандай ўлдираман?\n— Ия, чўктириб юбор, ўлади-қолади!\nУчта йигит уйланибди. Тўйдан бир ҳафтадан кейин йиғилишибди:\nБиринчи уйлангани Malibu ҳайдаб келибди. Иккинчиси янги уйли бўлибди. Учинчисидан:\n— Сенга нима олиб берди қайнотанг дейишса:\n— Мени хотиним қиз бола чиқди, - дебди.\n#Ёшлар #Эркаклар #Ўзбекона\nИмтиҳонда домла талабадан:\n— Хўш, имтиҳон деганда нимани тушунасиз?\n— Имтиҳон бу икки ақлли инсоннинг суҳбати.\n— Агар уларнинг бири аҳмоқ бўлсачи?\n— Унда икинчиси стипендиясиз қолади-да домла.\n#Ўқиш-мактаб #Устоз-шогирд #Талабалар\nБир киши хотинини кўчада уриб тепиб тарбиялаётса, бир донишманд бу ҳолни кўриб эркакка деди:\n— Тақсир, калтак ҳайвон учун. Хотинни жазолашни энг яхши йўли, хотинизни устига хотин олинг, — деса эркак бу гапни яхши тушинолмасдан:\n— Кечирасиз, сўзларизга яхши тушунмадим, нима деябсиз? — деса,\nКалтак еб турган хотини эрига:\n— Чалғиманг дадаси, тепаверинг бу кишига эътибор берманг! — дермиш.\n#Эр-хотин #Аёллар #Эркаклар #Оила\nЭр-хотин дам олгани сайёҳатга чиқишмоқчи бўлишибди. Эри уч кун олдин бориб, жой банд қилиб, кейин хотинини чақиришини айтиб жўнаб кетибди. Бориб жойлашиб олибди-да, интернетдан хотинига хат ёзварибди. Лекин эри ёзган хат янглишиб, ҳозиргина эрини кўмиб кеган хотиннинг почтасига келиб тушибди.\nАзадор аёл чалғиш учун почтасига кириб хатни ўқибди-ю, ҳушидан кетиб йиқилибди. Мониторда эса қуйидаги матн турарди:\n"Салом азизам! Менсиз зерикиб қолмадинми? Келиб жойлашиб олдим. Бу ерда интернет жуда яхши ишлар экан. Шароитлар зўр! Лекин сенсиз татимаяпти. Сенга ҳам жой буюртириб қўйдим. Тезроқ келақол!”.\n#Эр-хотин #Аёллар #Қора-юмор #Эркаклар #Оила\nҚизим бу йигит бечоранинг етимлиги камлик килгандай, яна чўлоқ экан. Унга тегмай қўяқол.\n— Лекин кўзлари чиройли экан. Ахир уни ҳам бахтли бўлишга хаққи бор-ку!\n— Шуни айтаман-да... ҳаёт унга шунчалик азоб бергани етмагандай, сен ҳам тегиб олсанг, қандай бўларкин?\n#Аёллар #Ота-она #Оила\nБир аёл ўғлини сўкяпти:\n— Аҳмоқ, ялқов, дангаса. Ҳудди дадангни ўзисан.\nШу пайт эрининг жаҳли чиқиб:\n— Ҳой, нималар деб шанғиллаяпсан???\n— Сиз аралашманг! Сизга тегишли гап бўлаётгани йўқ!\n#Эр-хотин #Аёллар #Болалар #Ота-она #Эркаклар #Ўзбекона #Жанжал #Оила


ИРОҚ "АЛ-СОМУД" РАКЕТАЛАРИНИ ЙЎҚ ҚИЛИШНИ БОШЛАДИ\n23 январ 2021, Тошкент вақти: 07:33\nИроқ БМТ талабларига биноан яна "Ал-Сомуд-2" номли олтита тактик ракетасини йўқ қилди. Бироқ, юқори мартабали Бағдод расмийсига кўра, агар АҚШ Хавфсизлик Кенгаши рухсатисиз Ироққа ҳужум қилиш режасидан қайтмаса бу жараён тўхташи мумкин.\n"Агар Америка масалани БМТ орқали қонуний йўл билан ҳал этишдан воз кечиб, яқин кунлар ичида уруш ҳаракатларини бошлаб юборса, нега энди биз ракеталарни йўқ қилишни давом эттиришимиз керак", - деди Ироқ президенти маслаҳатчиси генерал Амир Ал-Саади.\nКузатувчилар Ироқда "Ал-Сомуд" русумидаги ракеталарининг йўқ қилина бошланганини Бағдод Хавфсизлик Кенгашининг 1441 резолюцияси шартларига бўйсунишини кўрсатувчи омил сифатида талқин қилишмоқда. Гарчи, БМТ қурол-аслаҳа инспекторлари раҳбари Ханс Бликс Ироқнинг бу ҳаракатларини олқишлаган бўлса-да, АҚШ ва Британия буни Бағдоднинг навбатдаги найранги, дея таърифламоқдалар. Вашингтон расмийларига кўра, бу билан Ироқ резолюция талабларини бажаряпти, деб бўлмайди, чунки унга берилган мухлат аллақачон тугаб бўлган.\nИроқнинг "Ал-Сомуд" ракеталарини йўқ қила бошлаши, Туркия парламенти АҚШ қўшинларининг мамлакатда жойлаштирилиши масаласида рад жавоби бергани ҳамда Мисрда ўтган араб давлатлари саммитида унинг иштирокчилари урушга қарши чиқишлар қилган пайтга тўғри келди.\nЎтган дам олиш кунлари Туркия парламенти 60 минг сонли АҚШ қўшинининг мамлакат жануб-шарқида жойлаштирилишига қарши овоз берган бўлса, Мисрда учрашган араб давлатлари раҳбарлари АҚШнинг Ироққа нисбатан ҳар қандай ҳужумлари минтақада вазият кескинлашувига сабаб бўлишидан огоҳлантирдилар. Айни пайтда ҳам Туркия, ҳам араб давлатлари Бағдодни БМТ талабларига бўйсунишга чақиришди.\nШанба куни учиш масофаси рухсат этилган 150 километрлик радиусдан ошувчи Ироқнинг тўртта "Ал-Сомуд" ракетаси булдозерлар билан яксон қилинди. Яна олтита ана шундай ракета душанба куни БМТ инспекторлари кўз ўнгида йўқ қилинди. Жараённи кузатиб борган БМТ қурол-аслаҳа инспекцияси матбуот вакили Хиро Уэки "Озодлик" мухбирига шуларни айтади.\n"Ал-Сомуд" ракеталари ва уларнинг таркибий кисмларини бузиш ишлари Бағдод шимолидаги Ал-Тож ҳарбий ҳудудида бошланди. Бугун эрталаб инспекторларимиз ироқлик мутахассислар билан бу ишларни олиб бориш усуллари ва муддатларини келишиб олдилар", - маълум қилди Хиро Уэки.\nАйни пайтда, Ироқ президенти маслаҳатчиси генерал Ал-Саадининг таъкидлашича, АҚШ Ироққа қарши уруш ҳаракатларини бошлаш режасидан воз кечган тақдирдагина, ракеталарни йўқ қилиш ишлари яна давом эттирилиши мумкин. Саадига кўра, ҳозирда Ироқ учиш масофаси 150 километрдан ошувчи юздан ортиқ "Ал-Сомуд" ракеталари ва турли масофага учувчи йигирмага яқин ракетасига эга.\nМутахассислар фикрича, агар ракеталарни йўқ қилиш ишлари шу йўсинда давом этса, бу жараён узоғи билан уч хафтага чўзилиши мумкин. БМТ қурол-аслаҳа инспекторлари раҳбари Ханс Бликс Ироқ раҳбариятидан мамлакатдаги барча "Ал-Сомуд" ракеталари ва уларнинг эхтиёт қисмлари йўқ қилинишини талаб этган.\nАйтиш лозимки, Ироқ ракеталарни йўқ қилиш ҳаракатлари билан, айни пайтда Американинг эхтимолий ҳужумларига қаршилик кўрсатишга ҳам ҳозирлик кўрмоқда. "Ню Йорк таймс" газетасининг Пентагон расмийси сўзларига таяниб ёзишича, сўнгги хафта мобайнида Ироқ учиш масофаси Кувайтгача етувчи ер-ер туридаги ракеталарини чегара худудларига жойлаштириб улгурган. Улар орасида Ироқнинг янги "Абабил-100" русумли ракеталари ҳам бор. АҚШ Марказий разведка бошқармаси маълумотларига кўра, замонавий "Абабил-100" ракетасининг учиш узоқлиги 150 километрдан ошади ва у Кувайтдаги АҚШ ҳарбий қисмларини бемалол нишонга олишга қодир. "Ню Йорк таймс"нинг ёзишича айни ракеталари, Ироқ шимолидаги Туркия билан чегарадош Киркук ва Мосул худудларига ҳам жойлаштирган.\nИроқнинг асабни фалаж қилувчи ва куйдирги касалини қўзғотувчи "Ви Икс" номли газ арсеналига келсак, бу ҳақдаги батафсил маълумотларни Бағдод расмийлари бир хафта ичида БМТга тақдим этишларини маълум қилдилар. Ироқ томонига кўра, бу арсенал аллақачон йўқ қилинган. Ҳарбий инспекторлар эса Бағдод раҳбариятидан бу ҳақдаги далилий ҳужжатларни талаб этмоқдалар.


ИнтерФУТБОЛ :: Лионель Месси: «Мухлислар омадсизликдан зерикишди»\nУнда жаҳон чемпионатидан олдинги режалар, Аргентина билан финаллардаги мағлубиятлар ва бошқа нарсалар ҳақида гапириб ўтди.\nЗахира ўриндиғи ҳақида\n- Маълумки, мавсум узун, ўйинлар кўп ва баъзида қийин вазиятлар юзага келади. Шу боис ҳам организм юкламаларни кўтаришда қийналади.\nЧемпионлар Лигасининг охирги ўйинларида бўлгани каби баъзан захирада ҳам ўтириб туриш керак. Агар дам олиш кўп бўлса, кейинги ўйинларда катта куч билан ҳаракат қилиш мумкин.\nОлдиндан пайқаш ҳақида\n- Ҳамиша олдиндан билишга ҳаракат қиламан. Чунки замонавий футболда ўйлаш учун вақт жуда кам. Шу боис ҳам майдондалигимда ўзимга ташқаридан назар соламан ва «тузоқ»дан қандай чиқиб кетишни режалаштираман.\nТерма жамоаси ҳақида\n- Биз қийин даврни бошдан ўтказдик. Лекин вақти-вақти билан яхши футбол намойиш қилдик. Албатта, агар ЖЧ-2018да ғолиб чиқишни истасак, майдонда бир-биримизни тушунишимиз учун кўп ишлашимиз талаб этилади.\nАйни пайтда Аргентина Бразилия, Германия, Франция ва Испания каби терма жамоаларга рақобат қила олмайди.\nХорхе Сампаоли ҳақида\n- Янги мураббий қўл остида биз ҳали кўп ўйин ўтказмадик. Бу ўйинлардан сўнг хулоса чиқаришга ҳали эрта. Бунинг устига, Аргентина шундай вазиятга тушиб қолдики, тезкор қарор қабул қилиш керак эди.\nБу қийин кунлар эди. Терма жамоага бир қатор янги ўйинчилар келди ва улар бундай вазиятга мослашишлари қийин. Шу боис ҳам баъзида ўзимиз кутмагандек ўйин намойиш қилишга мажбур бўлдик.\nМухлисларнинг танқиди ҳақида\n- Терма жамоани танқид қилаётган инсонлар ҳозирги авлод футболчиларининг термадан кетишини исташади. Мана бир неча йилдирки, катта турнирларда ғалаба қозона олмаймиз. Одамлар эса омадсизликлардан сўнг яна ўша юзларни кўришдан чарчашди.\nАгар ишларимиз юришмаса, барчамиз терма жамоадан кетишимиз лозим. Чунки ички босим туфайли ҳам ўйнаш жуда қийин бўлади. Мухлисларга ғалабалар керак. Агар бундай бўлмаса, янги юзлар.\nБой берилган финаллар ҳақида\n- Биз мағлуб бўлган финаллар ҳақида ўйлаб, бошимни айлантирмайман. Ваҳоланки, уларнинг айримларида биз ғалабага ҳақли эдик. Бразилиядаги жаҳон чемпионати ва Америка кубоги финалидаги рақиб биздан устун эмасди.\n- Орзуим «Ньюэллз»да ўйнаш экани ҳақида бир неча бор айтганман. Лекин келажакда нима бўлишини билмайман. Қайтмаслигимнинг яна бир сабаби Аргентинадаги вазият. Мен оилали инсонман.\nҲозир мен учун биринчи ўринда фарзандларим, кейин ўзим тураман. Уларнинг осуда ва хавфсиз ҳаёт кечиришларини истайман. Мамлакатимда нималар бўлаётганини кўриб турибман.\nМисол учун, кундузи кўчага чиқиб, бирор-бир ўғрининг қўлида ўлиб кетишингиз ҳеч гап эмас.\n- Тьягога машиналар, мотоцикллар, футбол ёқади. Аммо ўйнаган пайтида бир зумда чарчаб қолади. Матео эса ўзига хос бола. У билан қийин. Чунки феъл-атвори оғирроқ.\nУлар турли характерга эгалар. Тьяго ювош, айтганни қилади. Укаси эса бунинг акси. Уларни кузатиш жуда мароқли.


ОИЛАВИЙ САОДАТ КАЛИТИ (ЭРЛАРГА НИСАҲАТ) – Nasihat.uz\nОИЛАВИЙ САОДАТ КАЛИТИ (ЭРЛАРГА НИСАҲАТ)\nОиланинг саодатли бўлишида эрларнинг ўрни беқиёсдир. Эрларнинг энг ёмони аёли у билан бахтиёр бўла олмаган эрлардир. Расулуллоҳ соллаллоҳу алайҳи васаллам аёллари билан бирга ўтириб уларнинг шикоятларини тинглар эдилар. Ўта қийин ва машаққатли бўлган муаммоларни ҳам босиқлик ва хотиржамлик билан ҳал қилар эдилар. Биз барча соҳаларда, жумладан солиҳ эр сифатида ҳам пайғамбар соллаллоҳу алайҳи васалламни намуна қилиб олганмизда эди, оилавий муаммолар барҳам топган бўларди. Чунки у зот соллаллоҳу алайҳи васалламни ўзимиз учун намуна қилиб олишга Роббимиз буюрган:\n(Эй, иймон келтирганлар!) Сизлар учун – Аллоҳ ва охират кунидан умидвор бўлган ҳамда Аллоҳни кўп ёд қилган кишилар учун Аллоҳнинг пайғамбарида гўзал намуна бордир. (Аҳзоб сураси 21-оят)\nИмом Бухорий раҳматуллоҳи алайҳ ривоят қилган ҳадисда шундай дейилган: Анас розияллоҳу анҳудан ривоят қилинади: “Пайғамбар соллаллоҳу алайҳи васаллам аёлларидан бирининг уйида эдилар. Мўминларнинг оналаридан бири (яъни, аёлларидан бири) товоқда таом юбордилар. Пайғамбар соллаллоҳу алайҳи васаллам унинг уйида бўлган аёллари хизматкорнинг қўлига урган эди, товоқ ерга тушиб, бўлиниб кетди. Шунда пайғамбар соллаллоҳу алайҳи васаллам товоқнинг бўлакларини бирлаштириб, тўкилган таомни унга солдилар ва: “Оналарингиз рашк қилди”, дедилар. Сўнг хизматкорни тўхтатиб туриб, у зот унинг уйида бўлган аёлларидан бутун товоқ олиб, идиши синдирилган аёлларига бериб юбордилар. Синган товоқни эса синдирган аёлининг уйида олиб қолдилар”. Бухорий ривоят қилган.\nБу воқеа Оиша онамизнинг уйларида бўлган эди. Оиша онамиз София онамиз ҳақида: “Софиядан кўра ширин таом тайёрлайдиган аёлни кўрмаганман”, деганлар. Бир куни пайғамбар алайҳиссалом Оиша онамизнинг уйларида саҳобалар билан бирга эдилар. София онамиз бир идишда таом юбордилар. Оиша онамиз идишни олиб синдирдилар. Шунда Расулуллоҳ соллаллоҳу алайҳи васалам табассум билан саҳобаларга: “Оналарингиз рашк қилди”, дедилар. Сўнгра Оиша онамизнинг бутун идишларидан бирини олиб, София онамизга юбордилар ва “Таомга таом, идишга идиш”, дедилар.\nШу билан муаммо барҳам топиб, табассум билан ҳал бўлди.\nДемак, оила тинч бўлиши учун эр-хотин бир бирининг феъл-атворини эътиборга олиши лозимдир. Масалан: аёл киши асабий бўлса, эр қайсарлик билан шошилиб, талоқ қилиб юбормаслиги, аксинча оғирроқ бўлиши керак. Чунки талоқ қилиш ҳуқуқи ундан ҳеч қачон тортиб олинмайди. Талоқ қилиш зарур бўлса, кейин ҳам талоқ қилиш имконияти бўлади. Шунинг учун эр жанжал вақтида ўзини босиб, кейинроқ муносиб вақт бўлганда ётиғи билан тушунтириши лозим бўлади.\nШу ўринда ўзимизга ўзимиз савол берайлик. Бизнинг оиламизда ҳам шу каби муаммолар юз берганда, уни суннатга мувофиқ вазминлик билан ҳал қиляпмизми ёки бунинг акси бўляптими? … … … …\n← СОКИНЛИК МАСКАНИ\nАГАР НОЧОР БЎЛСА, ИМКОН ТОПГУНИЧА КУТИНГ (долзарб мавзу) →


АК "O`ZSPIRTSANOAT" | Раҳбарият\nАбдуллаев Алишер Амануллаевич\n«O’zspirtsanoat» акциядорлик компанияси Бошқаруви раиси — «O’zvinosanoat-xolding» холдинг компанияси раиси ўринбосари\nФакс: +99871-2440539 факс\nДушанба — Жума 10:00 дан 18:00 гача\n1959 йилда Сурxондарё вилояти, Денов туманида туғилган.\n1981 йилда Тошкент политеxника институтини тамомлаган.\nМаълумоти бўйича мутаxассислиги – мухандис-теxнолог.\n1981 йилда Тошкент политеxника институтини тамомлагандан сўнг «Ўзмевасабзавотузумсаноат-xолдинг» xолдинг компаниясининг виночилик соҳасидаги турли ташкилотларида раҳбарлик лавозимларида ишлаган.\n2006 йилдан ҳозирги кунгача «O’zvinosanoat-xolding» xолдинг компанияси раисининг ўринбосари – «O’zspirtsanoat» акциядорлик компанияси бошқаруви раиси лавозимида ишлаб келмоқда\nА.Абдуллаев оилали, икки фарзанд отаси.\n«O’zspirtsanoat» акциядорлик компанияси Бошқаруви раиси лавозимига кўра «O’zvinosanoat-xolding» холдинг компанияси раисининг ўринбосари ҳисобланади.\n«O’zspirtsanoat» акциядорлик компанияси ижроия аппаратига умумий раҳбарлик қилади ва компания фаолиятини бошқаради.\nКомпания фаолиятининг ҳамма масалаларини мустақил хал қилади. Озукавий этил спирти ишлаб чикариш корxоналарининг фаолиятини мувофиклаштиради.\nСпирт ишлаб чиқарувчи корхоналар томонидан белгиланган технология шартларига риоя қилишни, давлат стандартлари талабларига жавоб берадиган юқори сифатли этил спирти ишлаб чиқарилиши устидан назоратни амалга оширади.\nОзукавий этил спирти ишлаб чиқариш корxоналарини модернизация қилиш, қайта қуриш ва теxник қайта жиҳозлаш юзасидан, шу жумладан, xорижий сармояларни жалб этиш ҳисобидан, ягона теxник ва теxнологик сиёсатни амалга ошириш. Xорижий инвесторлар билан биргаликда қўшма корxоналар тузишга кўмаклашади.\nИчки ва ташқи бозорда маркетнинг тадкикотларини ўтказишни амалга оширади ва шу асосда экспорт салоҳиятини кенгайтиришга йўналтирилган юқори сифатли ва рақобатбардош маҳсулотларни ишлаб чиқарилишини таъминлайди.\nМамлакат ичкарисида ва чет элларда кўргазмалар, ярмаркалар, ташкил этиш ва ўтказиш масалаларида қатнашади.\nЎзбекистон Республикаси Президентининг Фармонлари ва фармойишларини, Вазирлар Маҳкамасининг қарорлари ва кўрсатмаларини, xолдинг бошкаруви қарорлари ва бошқа норматив ҳужжатларни бажариш юзасидан назоратни амалга оширади. Кадрлар билан ишлашни мувофиқлаштиради, кадрларни танлаш ва жой-жойига қўйиш, харакатдаги кадрлар захирасини тузиш, доимий ўқитиш ва улардан самарали фойдаланиш масалалари бўйича раҳбарликни амалга оширади.\nГаффоров Акмал Кахорович\n«O’zspirtsanoat» акциядорлик компаниясининг маркетинг ва ишлаб чиқаришни мувофиқлаштириш директори\nТел: +99871-2440842; +99871-2448029;\n1977 йилда Самарқанд вилояти, Самарқанд туманида туғилган.\n1999 йил Самарқанд қишлоқ хўжалиги институтини тамомлаган.\n2001 йил Тошкент кимё-технология институтини тамомлаган.\nМаълумоти бўйича мутахассислиги – озиқ-овқат технологиялари муҳандиси, спирт технологияси муҳандиси.\nМеҳнат фаолиятини 1994 йилда Самарқанд вилояти «Боғизоғон» ширкат хўжалиги Дўстлик бўлими ҳисобчиси лавозимидан бошлаган.\n1995 йилдан 2001 йилгача Самарқанд қишлоқ хўжалиги ва Тошкент кимё-технология институтининг талабаси бўлган.\nТошкент кимё-технология институтини тамомлагандан сўнг 2001 йилдан «Ўзмевасабзавотузумсаноат-холдинг» холдинг компанияси виночилик ва спирт саноати бошқармасида спирт бўлимининг етакчи мутахассиси лавозимида ишлаган. 2004 йилдан 2007 йилгача «Ўзспиртсаноат» акциядорлик компанияси технология талаблари ва маҳсулот сифатига риоя этилишини назорат қилиш, янги технологияларни жорий этиш бошқармасининг етакчи мутахассиси. 2007 йилдан 2016 йилгача «Ўзспиртсаноат» акциядорлик компанияси технология талаблари ва маҳсулот сифатига риоя этилишини назорат қилиш, янги технологияларни жорий этиш бошқармасининг бош мутахассиси. 2016 йилдан 2017 йилгача «Ўзспиртсаноат» акциядорлик компанияси ишлаб чиқаришни мувофиқлаштириш, янги технологияларни жорий этиш ва инвестиция лойиҳаларини амалга ошириш хизмати бош мутахассиси лавозимларида ишлаган.\n2017 йилдан ҳозирги кунгача «Ўзспиртсаноат» акциядорлик компанияси маркетинг ва ишлаб чиқаришни мувофиқлаштириш директори лавозимида ишлаб келмоқда.\nА.Гаффоров ойилали, уч фарзанднинг отаси.\n«O’zspirtsanoat» акциядорлик компанияси маркетинг ва ишлаб чиқаришни мувофиқлаштириш директори компания бошқарма ижроия аппарати ишига тааллуқли бўлган барча вазифалар ва масалалар бўйича умумий раҳбарликни таъминлайди.\nТармоқ корхоналарида фаолиятни ривожлантириш бўйича тасдиқланган дастурлар, режалар, баланслар ва жадвалларнинг бажарилиши бўйича тезкор бошқарувни, тармоқ ичида маҳсулотларини етказиб бериш, уларнинг сифатини таъминлаш бўйича ишларни мувофиқлаштиради.\nСпирт маҳсулотларининг ички ва ташқи бозорлари маркетинг тадқиқотларини амалга ошириш, шу асосда юқори сифатли ва рақобатбардош маҳсулотларни барқарор ишлаб чиқариш бўйича таклифларни умумлаштиради.\nТармоқ корхоналарда ишлаб чиқарилаётган ҳамда сотилаётган маҳсулотларнинг сифати белгиланган техник шартларга ва стандартларга мувофиқлигини аниқлаш бўйича ишларни ташкил қилади.\nТармоқ корхоналарда спирт саноатини, шу жумладан хорижий инвестициялар ҳисобига замонавийлаштириш, реконструкция қилиш ва техника билан қайта жиҳозлашга йўналтирилган ягона техника сиёсатини ўтказиш бўйича мавжуд амалиётни таҳлил қилади, умумлаштиради ҳамда керакли таклифларни тайёрлайди.\nСпирт ишлаб чиқарувчи корхоналарнинг фаолиятини, маҳсулотлар ишлаб чиқарилишини кенгайтириш ва сифатини яхшилаш бўйича ишларни мувофиқлаштиради.\nЭтил спиртини ноқонуний ишлаб чиқариш ва сотишга йўл қўйилмаслиги устидан назорат олиб бориш бўйича таклифларни ишлаб чиқишда қатнашади.\nКомпания фаолиятига тааллуқли бўлган ёзма ва оғзаки мурожаатларни кўриб чиқади ҳамда улар бўйича тушунтиришлар тайёрлайди.


Туркия бош штаби: “ИШИД жангарилари аёллар кийимида қурол олиб ўтишга уринмоқда”\n11:45 / 06.10.2016\nИШИД террорчилик ташкилоти жангарилари Суриядаги уруш бораётган ҳудудларга қуролларни аёллар ва болалар ёрдамида ёки аёлларча кейинган эркаклар ёрдамида етказмоқда. Бу ҳақда Туркия бош штаби хабар бермоқда.\n«ИШИД жангарилари ҳарбий ҳаракатлар олиб борилаётган ҳудуд аҳолиси ўз жойини тарк этганига қарамай, ўз қарамидаги аёллар ва уларнинг болаларидан қуролларни яширинча ўтказишда фойдаланишмоқда. Айрим жангарилар юбка ва аёллар кийимини кийиб олиб, жангари гуруҳларга қўшилмоқда», — деб хабар бермоқда РИА Новости Бош штаб маълумоти асосида.\nШу билан бирга тасдиқланишича, турк ҳарбийлари агар ўзлари ўт очишмаса тинч аҳоли гуруҳларига ўт очмаслигини маълум қилган.


Disney виртуал реалликни ривожлантириш лойиҳасига 65 млн доллар тикди\n09:12 / 23.09.2015\nDisney корпорацияси 360 даражали видео суратга оладиган камералар ишлаб чиқарувчи Jaunt стартапига 65 млн доллар инвестиция киритди, деб хабар беради CNET.\nJaunt нафақат камералар, балки улар учун дастурий таъминот ҳам яратади. Лойиҳа 2 йил муқаддам иш бошлаган бўлиб, 100 млн доллар тўплашга муваффақ бўлди. Компания ўз рақобатчилари орасида молиявий жиҳатдан энг барқарори эканлигига ишонмоқда.\nDisney келажакда фильмлар намойишида янги технологияларни жорий қилиш борасидаги узоқ истиқболли мақсадларини амалга ошириш йўлида ушбу компаниянинг ўсишига кўмак бермоқда. У компания ривожига янада кўпроқ инвестиция қаратиш ниятини билдирмоқда.